Amalkan 10 Tip Gaya Hidup Sihat Ini Selepas Pembedahan Buang Rahim

Selepas histerektomi (pembedahan buang rahim), gaya hidup sihat bukan lagi sekadar pilihan, tetapi ia adalah satu keperluan!

Apabila hormon berubah, badan juga menerima tempiasnya. Secara tiba-tiba,
berat badan mula naik,
 tidur semakin tidak lena, makin senang melenting dan banyak lagi.

Berita baik! Dengan pemakanan, senaman, dan pengurusan tekanan yang baik, anda dapat mengimbangi semula kekurangan yang disebabkan histerektomi!

Untuk mendapatkan lebih banyak info tentang Kesihatan Wanita, sila dapatkannya
di sini.

Perubahan gaya hidup selepas pembedahan buang rahim

Membuat perubahan positif dalam gaya hidup dapat
mengawal berat badan
, tidur dengan lebih nyenyak dan melindungi daripada penyakit lain yang berisiko terjadi setelah pembedahan membuang rahim.

Berikut adalah beberapa tip untuk wanita yang ingin menjalani gaya hidup sihat setelah menjalani histerektomi:

1. Pemakanan

Amalkan makanan berwarna-warni:
 Pilih makanan segar dan berwarna-warni yang tinggi kandungan fitonutrien. Fitonutrien membantu meningkatkan imuniti dan mencegah pelbagai penyakit kronik seperti barah.
Masukkan buah-buahan dan sayur-sayuran
 dengan warna-warna cerah dalam diet harian seperti merah, oren, kuning dan hijau yang padat dengan antioksidan serta serat

Dapatkan serat secukupnya:
 Kesan sampingan histerektomi yang biasa terjadi adalah sembelit. Pesakit sering disarankan untuk mengambil ubat, tetapi dengan mengamalkan makanan kaya serat akan meredakan masalah pergerakan usus. Antara makanan yang tinggi serat termasuk biji-bijian seperti oatmeal, beras perang, bijirin, barli, pir, sayuran hijau berdaun dan avokado

Dapatkan protein dan lemak yang sihat:
 Memperoleh protein yang bersesuaian selepas pembedahan adalah amat penting untuk membina semula sumber protein yang hilang. Pilih protein tanpa lemak seperti ayam tanpa kulit dan produk tenusu kurang lemak seperti
plain
 yogurt.
Bagi golongan vegetarian
, kekacang dapat membekalkan serat yang diperlukan. Elakkan lemak trans dan tepu seperti mentega, marjerin, makanan goreng dan gula-gula. Gunakan minyak zaitun atau minyak kacang yang merupakan sumber lemak sihat

Minum banyak cecair selepas pembedahan buang rahim:
 Pengambilan serat yang tinggi boleh menyebabkan angin dan kekembungan, jadi pastikan untuk minum air secukupnya. Minum sekurang-kurangnya 8 cawan air setiap hari. Jus buah segar pula boleh diambil sekali-sekala

Memenuhi keperluan kalsium:

Pengambilan 1200mg kalsium
 berserta vitamin D dalam diet harian adalah sangat penting untuk kesihatan tulang. Dapatkan suplemen kalsium daripada doktor dan amalkan susu rendah lemak. Sertakan yogurt, jus oren, brokoli dan kekacang yang merupakan sumber kalsium yang baik ke dalam makanan harian. Lakukan juga imbasan kepadatan tulang secara berkala

Baca juga:

Perlu Jalani Histerektomi? Ini 10 Pro & Kontra Selepas Buang Rahim!

Fibroid Rahim Bukan Semuanya Bahaya, Tapi Jika Besar Daripada Saiz Ini, Ia Harus Dibuang!

2. Pengurusan tekanan/stres

Belajar untuk berehat:
 Mempunyai kehidupan yang seimbang patut menjadi keutamaan setiap manusia.
Singkirkan aktiviti yang tidak perlu daripada senarai keutamaan
 anda. Ini dapat memberi anda lebih banyak masa untuk melakukan perkara yang lebih penting. Cari perkara-perkara yang dapat memberi anda ketenangan seperti mendengar muzik, membaca buku, bermeditasi dan sebagainya

Rehat dan tidur secukupnya:
 Tidur membantu badan kita pulih daripada tekanan seharian. Oleh itu, pastikan anda rehat secukupnya dengan tidur selama 8 jam tanpa gangguan

3. Kecergasan selepas pembedahan buang rahim

Banyakkan senaman aerobik:
 Berjalan,
jogging
, dan senaman tarian boleh menjadi pilihan yang baik. Bersenam sekurang-kurangnya 20 minit untuk beberapa hari dalam seminggu. Sekiranya matlamat ingin dikecapi adalah penurunan berat badan, anda perlu lebih banyak bersenam. Senaman membina tulang yang kuat, membantu menurunkan berat badan, dan
mengurangkan risiko penyakit jantung!
 Ia juga akan meningkatkan mood dan membantu anda tidur dengan lebih lena

Angkat
hand weights:
 Ia dikenali sebagai latihan kekuatan, dan membantu mengurangkan berat badan, meningkatkan kekuatan, postur badan, serta menenangkan badan. Cari berat yang dapat anda kendalikan dengan selesa untuk 8 kali repetisi. Secara beransur-ansur, naikkan sehingga 12 repetisi

Regangan:
 Yoga dan Pilates sememangnya dapat membantu anda
kekal fleksibel, membina kekuatan teras badan, dan meningkatkan kestabilan.
 Aktiviti ini juga bagus dalam meningkatkan keseimbangan, lantas membantu untuk mengelakkan jatuh dan patah tulang

Akhir kata

Simptom-simptom terjadi akibat kekurangan estrogen, rentetan daripada pembedahan buang rahim tidak terkiranya banyaknya!

Ini kerana estrogen mempengaruhi banyak perkara termasuk jantung, saluran darah, urinari, sistem pembiakan, tulang otak, termasuklah kulit dan rambut.

Rahim memberikan sokongan kepada organ-organ
 di dalam pelvis yang lain, justeru menyingkirkannya mampu menyebabkan masalah usus dan fungsi pundi kencing.

Jadi, selepas pembedahan buang rahim, menjalani gaya hidup sihat
wajib
menjadi keutamaan!

Melakukan perubahan, walaupun kecil, mampu memberikan impak besar terhadap fizikal dan kesejahteraan menyeluruh untuk tahun-tahun mendatang.


5 Tip Mudah Pakai 'Pressure Cooker', Barulah Tak Rosak Dan Selamat!

Takut nak guna periuk tekanan? Bimbang jika periuk ‘meletup’ ketika memasak? Jangan risau,
pressure cooker
 bukanlah satu peralatan yang sukar untuk digunakan. Malah, ia sangat selamat! Dalam artikel kali ini, kami akan terangkan mengenai ciri-ciri
pressure cooker
 terbaik di Malaysia.

Periuk tekanan yang dijual di pasaran pada zaman sekarang tidak lagi seperti dulu. Ia telah dilengkapi dengan pelbagai ciri keselamatan yang menjadikannya sangat selamat untuk digunakan di rumah.

Kini, hampir semua
pressure cooker
 mempunyai lubang udara untuk melepaskan lebihan wap dalam periuk. Malah, penutupnya juga mempunyai kunci yang tidak boleh dibuka sehinggalah tekanan dalam periuk kembali normal.

Ingin membeli
pressure cooker
? Mari ikuti tip kami untuk mencari
pressure cooker
 terbaik dalam artikel di bawah.

Untuk mendapatkan lebih banyak info berkenaan Pemakanan Sihat, anda boleh klik
di sini
.

Mengapa anda perlu beli pressure cooker?

Dapat memasak dengan pantas.

Tidak menggunakan banyak tenaga berbanding cara konvensional.

Masa memasak yang pantas
membolehkan vitamin dan mineral dalam makanan dikekalkan.

Pressure cooker
 terbaik mempunyai suhu dan tekanan tinggi, membantu menguatkan lagi perisa masakan.

Tip menggunakan
pressure cooker
 terbaik, barulah selamat!

Bagi ibu-ibu yang suka memasak,
pressure cooker
 merupakan salah satu peralatan yang wajib di rumah. Periuk tekanan dicipta untuk mengurangkan masa memasak sebanyak 50%, terutamanya masakan yang
perlu dimasak lama seperti daging dan sebagainya.

Bukan itu sahaja, memasak menggunakan
pressure cooker
 juga dapat memastikan semua
nutrisi hidangan terpelihara dengan baik.

Jika anda tidak pernah gunakan
pressure cooker
sebelum ini, inilah masa terbaik untuk bermula! Mari ikuti tip penggunaan periuk tekanan agar anda dapat menggunakannya seperti seorang
pro!

1.
Pressure cooker
 terbaik mempunyai ciri keselamatan yang baik

Jika anda baru sahaja beli
pressure cooker
, pertama sekali, pastikan anda baca dulu arahannya!

Setiap model mungkin mempunyai cara penggunaan yang berbeza. Periksa setiap bahagian dan pastikan semuanya lengkap dan tidak rosak.

Periuk tekanan terbaik selalunya dilengkapi dengan pelbagai ciri keselamatan. Malah, ada juga pengilang yang menggalakkan pengguna menukar cincin getah (getah yang mengelilingi penutup periuk) setiap tahun, bergantung kepada kekerapan anda menggunakan
pressure cooker
.

Sebelum masak,
pastikan periuk tekanan benar-benar bersih
. Sebarang makanan yang tertinggal pada kawasan penutup boleh menyebabkan cincin getah merekah dan pecah.

2. Jangan penuhkan periuk tekanan dengan air

Jangan sesekali isikan
pressure cooker
 dengan terlalu banyak air. Jika tidak, cecair tersebut mungkin akan keluar melalui lubang udara di bahagian penutup. Ini akan membuatkan periuk tekanan anda mudah rosak.

Makanan seperti kacang
 atau bijirin (
seperti nasi, oat dan sebagainya
) akan mengembang semasa masak, jadi pastikan anda isi separuh sahaja periuk dengan air.

Sebagai panduan:

Makanan yang banyak air,
seperti sup
: Jangan isi lebih daripada ½ periuk dengan air.

Sayur-sayuran dan daging: Penuhkan 2/3 periuk termasuk air.

Makanan yang boleh mengembang seperti nasi atau pasta: Jangan isi periuk lebih daripada 1/3.

3. Tetapi, jangan pula lupa isi air!

Periuk tekanan memasak menggunakan wap. Tanpa air, tidak adalah wap yang terhasil.
Pressure cooker
 anda tidak dapat berfungsi dengan baik jika anda tidak menggunakan air yang mencukupi.

Selalunya, tidak ada masalah jika anda mematuhi resipi yang khas untuk periuk tekanan. Namun, anda mungkin perlukan sekurang-kurangnya ½ cawan air atau cecair lain untuk memastikan wap dapat terbentuk.

Jika wap tidak terbentuk, buka
pressure cooker
 untuk melepaskan wap terlebih dahulu. Kemudian, tambah lebih banyak air sehinggalah anda mencapai tekanan yang sesuai untuk memasak.

Baca juga:

Gemar Makan Lauk Kampung? Ini 6 Jenis Masakan Tradisional Yang Simple, Sedap Dan Sihat!

7 Resepi GERENTI SIAP 30 MINIT, Jom Tukar Menu Masakan Anda Minggu Ini!

Benarkah Masak Menggunakan Air Fryer Boleh Menyebabkan Kanser?

4. Keluarkan wap dengan cara yang selamat

Anda boleh keluarkan wap dengan 3 cara yang selamat. Pertama, tutup elektrik dan biarkan periuk sejuk. Kedua, lalukan air sejuk pada penutup periuk tekanan dan ketiga, gunakan lubang udara untuk melepaskan wap tersebut.

Kebanyakan
pressure cooker
 terbaik di Malaysia mempunyai lubang udara untuk membolehkan wap keluar dengan selamat.

Pastikan anda
lindungi tangan, muka dan badan daripada wap
 yang terbebas daripada periuk tekanan. Pakai sarung tangan dan jauhkan badan daripada
pressure cooker
 sebelum membuka penutupnya ya!

5. Basuh
pressure cooker
 dengan baik

Semua peralatan dapur,
 termasuklah periuk tekanan perlu dibasuh dengan baik.

Tetapi, jangan sesekali rendam periuk anda dalam air. Basuh periuk dengan air paip dan buka dahulu gelang getahnya untuk memastikan semua bahagian dapat dicuci dengan sempurna.

Elakkan menyimpan makanan terlalu lama dalam periuk. Sebolehnya, alihkan makanan tersebut dan cuci
pressure cooker
 anda serta-merta.

Setelah dibasuh, keringkan
pressure cooker
 anda. Elakkan terus simpan di dalam almari. Pastikan penutupnya disimpan secara terbalik.

Tip beli
pressure cooker
 terbaik untuk keluarga anda

Sebelum beli periuk tekanan, pastikan anda beli mengikut jumlah ahli keluarga dan
kekerapan anda memasak.

Tip membeli pressure cooker:

Untuk keluarga 3-4 orang, periuk tekanan yang bersaiz 3-5 liter sudah mencukupi

Keluarga yang lebih besar (5+ lebih orang) perlukan periuk tekanan bersaiz 3-5 liter

Jika anda duduk seorang diri, pressure cooker bersaiz 1-1.5 liter adalah yang terbaik


Ini 10 Manfaat Nanas Untuk Wanita Ramai Tak Tahu, Kena Makan Selalu!

Terdapat pelbagai buah-buahan tropika yang kaya dengan manfaat, antaranya adalah buah nanas. Kalau anda ingin mengetahui khasiat nenas untuk wanita, teruskan membaca artikel ini.

Untuk mendapatkan lebih banyak info tentang Kesihatan Wanita, sila dapatkannya
di sini.

Khasiat nenas untuk wanita

Merupakan antara buah tropika dengan isi yang manis, berjus dan wangi baunya, nanas seharusnya dijadikan antara menu diet harian bagi setiap individu. Ini kerana ia kaya dengan pelbagai nutrien dan bersifat antioksidan.

Selain bagus untuk
sistem penghadaman
 dan imuniti badan, buah yang turut dikenali sebagai
Ananas comosus
, sebenarnya menawarkan pelbagai faedah kesihatan untuk wanita secara khususnya.

1. Membantu masalah haid

Nanas mempunyai enzim khas dikenali sebagai bromelain yang berfungsi menyingkirkan lapisan rahim.

Jadi antara
kebaikan makan nanas ketika haid
 adalah ia meningkatkan peredaran haid dan membantu wanita dengan
kitaran haid tidak teratur
.

Baca juga:

2. Meningkatkan kesihatan kulit

Jika anda mempunyai
masalah jerawat
, ruam atau kerosakan kulit, buah berkhasiat ini akan meremajakan kulit dan menjadikan ia lebih bersih, cerah dan segar.

Bromelain, enzim antiradang nanas, membantu mencegah jerawat, dermatitis, psoriasis dan ekzema.

Jus nanas mengandungi
vitamin C
dan antioksidan tinggi, berperanan memulihkan kerosakan kulit kesan cahaya matahari, jerawat dan tona kulit tidak sekata.

Khasiat nenas untuk wanita #3. Menjadikan tulang kuat

Kandungan mangan yang tinggi dalam nanas dapat menguatkan kulit. Mangan berfungsi mengekalkan kekuatan tulang dan apabila bergabung dengan zink, tembaga dan kalsium, boleh meningkatkan manfaatnya kepada tulang.

Oleh sebab ia bagus untuk kesihatan tulang, maka pengambilan nanas turut dipercayai dapat
mencegah osteoporosis.

4. Menguatkan otot

Nanas adalah sumber valine dan leucine yang baik – dua asid amino penting untuk pertumbuhan dan pembaikan tisu otot.

Satu gelas jus nanas setiap hari membantu
mengatasi keletihan
 dan meningkatkan stamina – membolehkan anda kekal bertenaga semasa bersenam atau berlari!

5. Bantu pertumbuhan rambut

Vitamin C dalam nanas turut menyumbang kepada kesihatan rambut yang lebih baik. Kandungan vitamin B1 dan B2
mengurangkan keguguran rambut
.

Khasiat makan nanas setiap hari
 boleh membantu dalam menguatkan folikel rambut dan mempercepatkan pertumbuhan rambut.

6. Meningkatkan kesuburan, khasiat nenas untuk wanita

Nanas dipercayai mampu meningkatkan kesuburan dan membantu dalam persenyawaan.

Kehadiran bromelain sebagai agen antiradang dan antipembekuan darah (penipisan darah) boleh memberi kesan baik kepada
sistem imun.

Dengan peningkatkan aliran darah ke rahim, ia secara tidak langsung meningkatkan peluang implantasi.

7. Membekalkan nutrien penting semasa kehamilan

Walaupun terdapat kepercayaan bahawa nanas berbahaya
untuk kehamilan
, namun hakikatnya ia sangat berkhasiat untuk dimasukkan ke dalam diet semasa
berbadan dua.

Walaupun diperlukan dalam jumlah yang kecil, tembaga adalah mineral penting untuk pembentukan sel darah merah. Semasa kehamilan pula, keperluan tembaga meningkat kepada 1mg sehari bagi menyokong peningkatan aliran darah.

Tembaga juga diperlukan untuk perkembangan jantung, saluran darah dan sistem rangka serta saraf bayi
 dalam kandungan
.

Nanas juga merupakan sumber baik untuk beberapa vitamin B seperti:

vitamin B1 (tiamin)

vitamin B6 (piridoksin)

vitamin B9 (
folat
)

Secara amnya, vitamin B adalah kunci pertumbuhan dan perkembangan bayi yang betul.

Selain itu nanas juga membekalkan vitamin C, sejumlah kecil zat besi, zink dan kalsium – nutrien penting untuk kehamilan sihat.

8. Agen antipenuaan

Kaya dengan vitamin C menjadikan buah ini sebagai agen antipenuaan yang baik, sekali gus membuatkan anda tampak lebih muda dan mencegah kematian sel.

9. Memperlahan perkembangan kanser payudara

Pakar menyarankan diet sihat – idealnya yang tinggi antioksidan bagi membantu melawan radikal bebas.

Ini kerana menurut kajian mendapati diet dan kepekatan darah yang tinggi antioksidan dikaitkan dengan
risiko kanser
 lebih rendah.

10. Tingkatkan kesihatan seksual, antara khasiat nenas untuk wanita

Buah ini boleh membantu wanita:

Meningkatkan libido

Meningkatkan stamina seksual

Menguruskan
keinginan seksual

Memperbaiki rasa dan bau rembesan faraj antara
manfaat nanas untuk miss v

Disebabkan kandungan tiamin dan vitamin C tinggi, makan nanas boleh memberi badan lonjakan tenaga, yang berpotensi meningkatkan stamina. Kedua-dua faedah nanas itu secara seksual boleh membantu wanita di dalam bilik tidur.

Kesimpulan

Cara terbaik untuk
mendapat khasiat nenas
 untuk wanita adalah memakan potongan buah segar, tetapi anda juga boleh mengambilnya sebagai jus.

Anda juga boleh menambah buah tropika ini ke dalam salad, pencuci mulut seperti yogurt atau hidangan makanan lain.


Patutlah Susah Nak Kurus, Kerak Usus Punca SEBENAR Perut Boroi, Betul Ke?

Mengikut kepercayaan orang lama, kerak usus boleh mendatangkan pelbagai kemudaratan terhadap kesihatan tubuh badan kita. Malah, ada yang percaya bahawa ia adalah punca sebenar perut boroi!

Disebabkan itu, telah lahir pelbagai produk cuci usus yang boleh ditemui di pasaran kini.

Persoalannya, apa itu kerak usus? Adakah ia wujud? Adakah benar ia akan mendatangkan mudarat pada kita?

Tenang, Hello Doktor ada jawapannya.

Kerak usus, wujud atau tidak?

Sebelum pergi dengan lebih mendalam lagi, wajarlah untuk kita tahu mengenai perkara penting ini terlebih dahulu.

Buat anda yang belum tahu, sangat ramai yang mempercayai kewujudan kerak usus. Ia dipercayai sebagai 1 jenis kotoran atau lapisan yang berada di dalam usus akibat tidak menjaga pemakanan dengan betul.

Dikatakan, makanan yang kita ambil boleh terhenti dan tersimpan di dalam usus sehingga melekat padanya dan menyerupai kerak.

Inilah yang orang lama katakan sebagai kerak usus.

Hakikatnya, para pembaca perlu tahu bahawa pergerakan usus akan sentiasa berlaku dan dinding usus itu sendiri boleh menghasilkan enzim atau bendalir bagi mengelakkan najis melekat pada dinding usus.

Dalam erti kata yang lebih mudah,
kerak usus sebenarnya tidak wujud
!

Oleh itu, tidak perlulah lagi kalian membazirkan wang dengan membeli pelbagai
produk mencuci usus
 yang sudah terang lagi bersuluh adalah
scam
 semata-mata.

Jadi, kerak usus bukan punca sebenar perut boroi?

Baiklah, sekarang kita sudah tahu apa itu kerak usus dan kewujudannya.

Kita berbalik semula kepada persoalan utama artikel ini iaitu adakah kerak usus adalah punca sebenar perut boroi? Jawapannya adalah tidak sama sekali.

Ini juga merupakan satu
scam
sejak zaman berzaman lagi. Ini kerana kerak usus itu sendiri tidak wujud.

Jadi, bagaimana sesuatu yang tidak wujud itu boleh mengakibatkan sesuatu hal berlaku? Bagi yang mempercayainya sebelum ini, sila ubah persepsi anda segera.

Jika ini hanyalah 1 penipuan semata-mata, maka apa punca sebenar perut boroi?

#1. Diet tidak seimbang

Pengambilan makanan tinggi kandungan gula dan lemak trans adalah musuh utama bagi individu yang inginkan tubuh badan langsing.

Selain itu, makanan rendah protein dan tinggi karbohidrat juga adalah punca perut boroi. Ini kerana ia akan membuat kalian lambat kenyang lalu akan makan lebih banyak.

Jadi, sila amalkan diet seimbang mengikut saranan suku-suku-separuh okay!

#2. Kurang buat senaman

Mengapa kerak usus yang perlu dipersalahkan sekiranya anda kurang buat senaman? Ini adalah punca utama mengapa perut anda boroi.

Ini kerana seseorang yang makan lebih banyak berbanding kalori yang dibakar oleh tubuh badan, maka pertambahan berat badan akan berlaku.

Oleh itu,
jangan malas dan bersenamlah untuk perut yang sihat
!

#3. Stres

Dalam tubuh badan kita ada 1 hormon yang dikenali sebagai cortisol. Ia akan dirembeskan oleh tubuh badan kita setiap kali berasa tertekan untuk membantu mengawalnya. Namun, ia ada kesan sampingan.

Kebanyakan individu cenderung untuk makan ketika stres
. Cortisol yang dirembeskan ini pula akan mengakibatkan kalori tersimpan di dalam perut. Kesannya, anda akan lebih mudah gemuk.

Untuk kurangkan risiko perut boroi, kawal tekanan anda.

#4. Genetik

Kadangkala, ada perkara yang kita tidak boleh ubah seperti genetik. Sekiranya anda lahir dalam
 keturunan yang berbadan chubby
, maka anda berisiko tinggi untuk mengikuti jejak langkah mereka.

Pun begitu, ia bukanlah 1 kemestian. Anda masih boleh mengubahnya dengan menjalani hidup yang lebih sihat!

Selain itu, terdapat beberapa lagi sebab perut boroi yang lain antaranya waktu tidur tidak tetap, menghisap rokok dan meminum alkohol – kesemuanya merupakan gaya hidup yang tidak sihat.

Pun begitu, tiada satupun yang mengatakan bahawa perut boroi adalah disebabkan oleh kerak usus. Jadi, jangan mudah percaya akan sesuatu mitos sebelum mengkajinya terlebih dahulu.


Bagaimana Nak Faham Keputusan Ujian Pap Smear, Tak Normal Bermakna Ada Kanser Serviks?

Apa yang anda faham berkenaan dengan
keputusan ujian pap smear tidak normal
? Adakah bermaksud anda positif kanser serviks?

Jika tidak, ada sesuatu yang tak kena ke pada organ reproduktif anda?

Walaupun perkataan ‘tidak normal’ sering menimbulkan ketakutan, namun ujian pap smear hanyalah ujian saringan.

Ini bermakna, bukti yang dikemukakan tidak konklusif. Cuma, analisis tersebut mencurigakan dan
ia boleh jadi masalah kesihatan seperti kanser.

Bagi memahami keputusan ujian pap smear, anda perlu faham konsep ujian pap smear itu sendiri.

Perihal ujian pap smear, kenapa ia sering disarankan kepada wanita?

Ujian pap smear tidak mengesan sel kanser secara langsung.

Ia merupakan satu prosedur ringkas yang dibuat bagi mengenal pasti sebarang perubahan sel pada organ serviks.

Jika dilihat pada struktur anatomi laluan reproduktif wanita, serviks terletak di bukaan rahim selepas faraj.

Pada kebanyakan masa, ujian ini mampu
mengesan perubahan sel yang dianggap prakanser
 (mempunyai potensi menjadi sel kanser).

Jika ia dikesan pada peringkat awal, prosedur pembuangan sel tersebut boleh dilakukan bagi mencegah daripada berlakunya kanser kelak.

Secara umumnya, ujian pap smear mampu melindungi wanita daripada kesan buruk kanser serviks.

Pelbagai jenis faktor boleh mempengaruhi keputusan ujian

Seperti prosedur yang lain, ujian pap smear perlu dilakukan dengan teliti.

Bagi mendapatkan nilai analisis  yang tepat, faktor yang mampu mempengaruhi dapatan perlu dielakkan.

Sebagai contoh:

Tampon

Krim faraj, sebarang ubat atau alat supositori faraj

Baru sahaja lepas melakukan hubungan seks

Prosedurnya mudah sahaja. Sama seperti pemeriksaan pelvik, doktor akan menggunakan alat yang dipanggil sebagai spekulum untuk membuka faraj anda.

Ia dilakukan semasa anda sedang baring dengan kaki terletak di atas tempat khas.

Selepas itu, sampel sel daripada
kawasan serviks akan dicalit menggunakan alat khas
 dan dihantar ke makmal.

Prosedur pengambilan sel serviks itu boleh jadi tidak selesa namun ia tidak menyakitkan.

Sampel tersebut kemudiannya akan dianalisis di atas slaid kaca.

Anda mungkin berminat:

Nak Elak Kanser Serviks? Jangan Takut Untuk Buat Ujian Pap Smear! Ini Apa Yang Terjadi Ketika Ujian

Ini 5 Makanan Penyebab Kanser Serviks WAJIB Tahu, #3 Paling Digemari Wanita

Memahami keputusan ujian pap smear yang diperolehi

Keputusan akan keluar dalam masa seminggu dua.

Ia bergantung kepada kemudahan makmal, jumlah tenaga kerja dan sampel yang perlu dianalisis.

Jika anda beroleh keputusan ‘normal’, anda tidak perlu risau.

Ia bermakna tiada bukti menunjukkan anda mempunyai
sel tidak normal pada permukaan serviks.

Bagaimana pula jika anda mendapat keputusan tidak normal? Perlu bimbang ke?

Jawapannya tidak semestinya. Apa yang anda perlu tahu adalah keputusan yang anda perolehi boleh jadi tidak konklusif.

Kadangkala, sel yang terdapat pada permukaan serviks anda merupakan sel normal yang berlainan daripada apa yang disetkan sebagai normal.

Ini dipanggil sebatypical squamous cells of undetermined significance.

Ada juga sampel yang tidak elok dihantar ke makmal menyebabkan keputusan tidak konklusif.

Perkara ini boleh berlaku apabila
anda melakukan hubungan seks
 atau menggunakan sebarang produk berkaitan pada faraj anda sebelum ujian.

Jika anda mendapat keputusan tidak normal, ia tidak semestinya kanser. Boleh jadi ia petanda:

Keradangan

Jangkitan kuman

Jangkitan kelamin (herpes, trikomoniasis atau HPV)

Tambahan pula, sel tidak normal terbahagi kepada dua iaitu gred rendah dan gred tinggi.

Sekiranya perubahan sel pada serviks anda dilabel sebagai perubahan gred tinggi, maka
ia berpotensi menjadi sel kanser kelak.

Ada juga keputusan yang merupakan positif palsu atau negatif palsu.

Semua ini akan diterangkan oleh doktor anda selepas mendapat keputusan ujian pap smear.

Jadi apa yang perlu saya lakukan seterusnya?

Kanser serviks tidak didiagnosis menggunakan ujian pap smear.

Ujian pap smear ini boleh diibaratkan sebagai termometer. Kita boleh tahu orang demam jika bersuhu tinggi namun ia tidak mendiagnosis jangkitan.

Jika
 anda tidak membuat ujian HPV
, doktor mungkin akan menempah ujian tersebut bagi mengetahui status jangkitan anda.

Langkah seterusnya selepas mendapat keputusan tidak normal adalah prosedur kolposkopi.

Ia merupakan satu prosedur yang melibatkan penggunaan mikroskop bagi memeriksa sel yang terdapat pada serviks anda.

Ketika kolposkopi sedang dijalankan, doktor mengambil cebisan tisu untuk tujuan diagnosis.

Jika analisis tisu positif kanser, rawatan bergantung kepada faktor seperti gred dan tahap kanser tersebut.

Konklusi

Jika anda mendapat keputusan pap smear tidak normal, ia tidak semestinya kanser.

Doktor mungkin akan mengulang semula ujian tersebut sekiranya tidak konklusif.

Kalau masih tidak normal, langkah seterusnya adalah prosedur kolposkopi dan pengambilan sampel tisu untuk dianalisis.

Ujian pap smear boleh bantu mengesan kanser serviks pada peringkat awal, namun jika tidak normal, ia tidak semestinya kanser serviks.


5 Punca Bintik Merah Di Kemaluan Lelaki! Jaga-jaga, Ada Yang Bahaya!

Kaum Adam sudah tentu akan mula rasa panik dan takut
 apabila berlaku kondisi kemerahan pada zakar terutama jika ia terjadi tanpa tahu apa punca bintik merah di kemaluan lelaki yang sebenar.

Sama juga dengan bahagian kulit tubuh badan lain, zakar lelaki juga boleh berubah warna daripada asal kepada merah disebabkan oleh beberapa punca yang anda mungkin tidak sedar.

Persoalannya, bagaimana kemerahan pada zakar boleh terjadi? Jom terus baca artikel ini!

Apa punca bintik merah di kemaluan lelaki?

Apabila zakar lelaki mulai memerah dan meruam, itu petanda bahawa ada sesuatu yang tidak kena pada alat sulit sama ada ia disebabkan oleh tabiat buruk atau kondisi kesihatan.

Pun begitu, tidak semua punca
perubahan pada kulit alat kelamin lelaki ini
 adalah disebabkan oleh masalah yang serius. Disebabkan itu, sila segera jumpa doktor untuk lebih kepastian.

Berikut adalah antara punca bintik merah di kemaluan lelaki yang biasa berlaku pada individu:

#1. Tabiat onani

Mungkin akan ada pendapat yang kata onani itu bagus ekoran kepercayaan ia mampu untuk mengurangkan risiko kanser prostat atau depresi, namun ketahuilah ada lebih banyak buruk daripada baiknya.

Sekiranya tabiat ini dilakukan dengan kerap
, contohnya 5 ke 6 kali sehari selama banyak minggu, maka tidak hairan jika alat sulit lelaki itu mudah untuk merengsa dan meradang.

Menurut Pakar Urologi, Dr Seth Cohen dari NYU Langone Health di Amerika, iritasi akibat onani itu adalah antara punca bintik merah di kemaluan lelaki terjadi, sehingga ada yang menjadi ruam, mengering dan melecet.

Maka dengan itu, anda mungkin perlu fikir banyak kali sebelum melakukan tabiat ini kerana kesihatan alat sulit adalah jauh lebih penting berbanding kepuasan nafsu syahwat.

Punca bintik merah di kemaluan lelaki #2.
Tinea cruris

Untuk pengetahuan anda semua, kondisi yang turut dikenali dengan nama
jock itch
 ini adalah akibat infeksi kulat angkara
penggunaan pakaian dalam yang basah atau lembap
.

Pakaian dalam yang basah atau lembap gara-gara air atau peluh ini mungkin akan menyediakan habitat untuk kulat seperti
Trichophyton rubrum
 dan
Epidermophyton floccosum.

Akibatnya, kulit zakar lelaki atau kawasan celah kelangkang, paha, perut dan lain-lain akan mula memerah, meruam, mengelupas serta mengakibatkan rasa sakit pada permukaan.

Terdapat juga faktor risiko lain yang akan meningkatkan risiko penyakit ini yakni obesiti, diabetes, gangguan kelenjar peluh (hiperhidrosis) atau penggunaan ubat steroid topikal.

Punca zakar merah #3. Dermatitis

Dermatitis jenis kontak adalah sejenis kondisi yang boleh jadi punca masalah pada kulit selepas terdedah kepada lingkungan alergen penyebab alergi atau iritan penyebab iritasi.

Apabila anasir-anasir ini bertemu dengan kulit mereka yang lemah sistem imunisasi, maka akan berlaku kerengsaan, keradangan, kegatalan dan kemerahan angkara dermatitis.

Tidak hanya pada kulit tubuh badan
, kemerahan pada kemaluan lelaki juga mungkin boleh terjadi akibat penggunaan produk seperti sabun, losyen, kondom atau bahan tidak sesuai.

Sama seperti dermatitis yang terjadi pada kulit anggota badan lain, kondisi ini boleh dirawat dan dielak dengan menghindar dari terdedah kepada zat pemicu alergen dan iritan.

Punca zakar lelaki merah #4. Balanitis

Balanitis adalah sejenis penyakit yang mungkin akan jadi punca kepala zakar lelaki itu membesar dan membengkak akibat kulup zakar mengalami masalah kulit agak serius.

Cenderung
berlaku kepada mereka yang tidak bersunat
, ia adalah disebabkan oleh infeksi kuman atau bakteria yang hidup di dalam kulup akibat tidak jaga kebersihan alat kelamin.

Selain itu juga, balanitis ini turut diakibatkan oleh penggunaan sabun, losen atau sebarang alat pencuci serta pewangi yang boleh membuat kulit zakar mengalami kekeringan.

Untuk mengelakkan kondisi ini daripada terus terjadi, anda mungkin akan ada dua pilihan yang mudah sama ada untuk menjaga dan mencuci alat sulit dengan baik atau berkhatan.

#5. Infeksi yis, punca bintik merah di kemaluan lelaki

Selain kulat, kuman dan bakteria, ada satu lagi penyebab infeksi pada zakar lelaki yang lain yakni yis.
Candida albicans
adalah jenis yis yang boleh menyerang alat kelamin lelaki.

Apabila diserang
 kondisi yang dikenali dengan nama kandidiasis ini
, maka akan berlaku kemerahan pada zakar lelaki disertai dengan rasa gatal, sakit atau bau yang kurang enak.

Sama seperti jangkitan pada alat sulit yang lain, kondisi ini turut disebabkan oleh kekurangan dalam aspek penjagaan alat kelamin terutamanya pada bahagian kulup yang tertutup.

Dalam pada itu, hubungan seksual yang tidak sihat bersama pasangan sudah sedia terjangkiti infeksi ini juga merupakan antara faktor risiko berlakunya infeksi yis kepada anda.


Ekokardiogram Transtorasik

Definisi

Apakah itu Ekokardiogram Transtorasik?

Ekokardiogram (juga disebut echo) adalah prosedur yang menggunakan sebuah alat untuk menukarkan gema kepada gambar, yang membantu doktor untuk mendiagnosis penyakit dengan lebih mudah. Pertama, alat ini, yang dipanggil transduser akan menghantar gelombang bunyi yang berpic (nyaring) tinggi ke bahagian-bahagian jantung yang lain dan kemudian mengambil kembali gema dari gelombang bunyi ini. Akhir sekali, gema ini ditukar menjadi imej-imej jantung anda pada skrin video.

Terdapat empat jenis ekokardiogram yang berbeza iaitu Ekokardiogram Transtorasik (TTE), EkokardiogramTtekanan,Ekokardiogram Doppler dan Ekokardiogram Transesofagus (TEE). Di antara kesemua ekokardiogram, Ekokardiogram Transtorasik (TTE) adalah jenis yang paling biasa. Dalam ekokardiogram ini, transduser akan melantunkan banyak titik di dada atau dinding abdomen anda untuk mendapatkan gambar jantung.

Mengapakah Ekokardiogram Transtorasik (TTE) dilakukan?

EkokardiogramTranstorasik (TTE) biasanya dilakukan apabila anda mungkin didiagnosis mempunyai satu atau lebih masalah jantung seperti berpotensi untuk berlakunya kejutan mekanik, bacaan yang bermasalah, atau ruang jantung anda. Di samping itu, ibu kepada janin yang disyaki mempunyai kecacatan jantung kongenital juga boleh disyorkan untuk menjalani ekokardiogram untuk mengesahkan keadaan ini.

Perkara yang perlu diketahui

Apakah yang perlu saya ketahui sebelum menjalani Ekokardiogram Transtorasik?

Menurut pakar, ujian jantung rutin tidak semestinya perlu walaupun banyak pesakit sering meminta doktor mereka untuk menjadualkannya secara automatik.

Gelombang bunyi berfrekuensi tinggi dianggap tidak berbahaya bagi jantung dan badan anda. Oleh itu, dalam kebanyakan kes, adalah selamat untuk menjalani ujian ini kecuali ujian yang melibatkan bahan kontras. Penggunaan bahan kontras boleh membawa kepada alahan, namun beberapa ubat dapat digunakan untuk mengurangkan tindakbalas ini.

Alternatif bagi ekokardiogram termasuk:

Imbas MRI jantung digunakan apabila doktor memerlukan gambar terperinci dan tepat bahagian dalam jantung anda. Ujian ini menggunakan magnet yang kuat, gelombang radio dan komputer.

Ujian Radionuklid digunakan untuk mengukur aliran darah dan fungsinya. Dalam ujian ini, doktor akan menyuntik bahan radioaktif ke dalam badan anda dan menggunakan kamera untuk mengambil gambar apabila bahan ini bergerak di dalam jantung anda.

Sila berbincang dengan doktor anda untuk mengenalpasti prosedur yang paling sesuai untuk anda

Proses

Apakah persediaan yang perlu dilakukan sebelum menjalani Ekokardiogram Transtorasik?

Bincangkan dengan teliti dengan doktor anda mengenai setiap aspek kesihatan anda atau ubat-ubatan yang anda ambil untuk mendapat hasil yang terbaik dari ujian ini. Secara amnya, tiada persediaan khas untuk Ekokardiogram Transtorasik Standard.

Apa yang berlaku semasa Ekokardiogram Transtorasik?

Hanya juruteknik ultrabunyi yang terlatih disyorkan untuk melakukan Ekokardiogram Transtorasik (TTE), EkokardiogramTtekanan, Ekokardiogram Doppler.

Sekiranya anda mempunyai keadaan tertentu seperti obesiti atau penyakit paru-paru kronik, yang menghalang pandangan jantung anda, doktor anda boleh meminta anda menerima bahan kontras melalui IV. Ini akan memberikan hasil yang lebih tepat akan fungsi jantung anda.

Anda akan berbaring di atas katil atau meja secara terlentang atau di sisi kiri anda. Cakera logam kecil (elektrod) akan ditampal pada tangan dan kaki anda untuk merekodkan kadar denyutan jantung anda semasa ujian.

Untuk mengenalpasti gelombang bunyi dengan lebih mudah, sedikit gel akan disapu di sebelah kiri dada anda. Transduser akan ditekan dengan kuat ke atas dada anda untuk menghantar gelombang bunyi ke dalam dada dan dipindahkan dari satu sisi ke sisi yang lain untuk mengambil kembali gema gelombang bunyi tadi yang dipantulkan dari bahagian-bahagian yang berlainan di jantung. Gema ini kemudian diubah menjadi gambar yang boleh dilihat pada skrin video. Prosedur ini biasanya dilakukan di bilik gelap untuk membolehkan juruteknik melihat gambar dengan lebih mudah.

Untuk mendapatkan gambar jantung anda yang terperinci, transduser perlu dipindahkan ke hampir setiap kawasan di dada anda. Anda juga akan diminta untuk tidak bergerak, menarik nafas dan menghembus nafas dengan sangat perlahan, menahan nafas anda, atau berbaring di sebelah kiri anda pada masa tertentu.

Ujian ini sering berlangsung selama 30 hingga 60 minit. Selepas itu, juruteknik akan mengeluarkan elektrod dan mengelap gel tersebut.

Apakah yang berlaku selepas Ekokardiogram Transtorasik?

Kebanyakan orang tidak mengalami sebarang ketidakselesaan daripada ujian ultrabunyi. Tetapi jika anda mengalami kesukaran bernafas atau tidak boleh berbaring terus untuk menjalani pemeriksaan untuk yang lama, anda mungkin tidak dapat menjalani keseluruhan ujian echo. Sila berbincang dengan doktor anda atau juruteknik yang melakukan ujian echo anda tentang sebarang kebimbangan anda.

Untuk menjalani ujian echo secara keseluruhan, anda harus boleh berbaring terus untuk tempoh yang lama dan pastikan anda tidak mengalami kesukaran untuk bernafas. Dalam kebanyakan kes, pesakit tidak mengalami sebarang ketidakselesaan. Maklumkan kepada juruteknik tentang setiap kebimbangan anda tentang perkara yang boleh menjejaskan ujian.

Sekiranya ujian menghasilkan keputusan yang baik, maka anda mungkin tidak diminta untuk menjalani ujian-ujian lain. Sekiranya ujian tersebut memberikan keputusan yang tidak normal, maka, untuk mendapatkan hasil yang tepat, seorang pakar jantung akan mencadangkan lebih banyak ujian seperti ekokardiogram berulang dalam beberapa bulan selepas itu, atau imbasan tomografi berkomputer jantung (CT) atau angiogram koronari. Selepas mengenal pasti semua simptom dan tanda-tanda tertentu dalam keputusan tersebut, doktor anda akan mempreskripsikan sesuatu untuk merawat penyakit anda.

Penjelasan Keputusan

Apakah maksud keputusan saya?

Seorang pakar jantung boleh menghasilkan keputusan sebaik sahaja ujian itu selesai sementara sekiranya ujian itu dilakukan oleh juruteknik akan mengambil masa satu hari untuk memperolehi keputusannya.

Ekokardiogram

Normal
: Kamar jantung dan dinding jantung berada pada saiz dan ketebalan yang normal, dan keduanya bergerak dengan normal.

Injap jantung berfungsi dengan normal, tanpa kebocoran atau penyempitan. Tiada tanda jangkitan.

Jumlah darah yang dipam dari ventrikel kiri dengan setiap denyutan jantung (fraksi ejeksi) adalah normal.

Tiada cecair yang berlebihan dalam kantung yang mengelilingi jantung, dan lapisan di sekeliling jantung tidak menebal.

Tiada tumor dan darah beku di dalam kamar jantung.

Tidak normal
: Kamar jantung terlalu besar. Dinding jantung lebih tebal atau nipis daripada biasa. Dinding jantung tipis mungkin bermakna aliran darah yang lemah ke otot jantung atau serangan jantung lama. Kawasan yang nipis, membebani dinding jantung mungkin menunjukkan bonjolan di ventrikel (aneurisme ventrikel). Dinding otot jantung tidak bergerak secara normal kerana bekalan darah menurun dari arteri koronari yang sempit.

Satu atau lebih injap jantung tidak membuka atau menutup dengan betul (bocor) atau tidak kelihatan normal. Tanda-tanda jangkitan hadir.

Jumlah darah yang dipam dari ventrikel kiri dengan setiap denyutan jantung (fraksi ejeksi) lebih rendah daripada biasa.

Terdapat cecair di sekeliling jantung (lelehan perikardium). Lapisan di sekeliling jantung terlalu tebal.

Tumor atau darah beku boleh didapati di dalam hati.

Bergantung kepada makmal dan hospital, julat normal untuk Ekokardiogram Transtorasik (TTE) mungkin berbeza-beza.

Sila berbincang dengan doktor anda sekiranya mempunyai apa-apa soalan tentang keputusan ujian anda.


Parut Jerawat Susah Nak Hilang? Amalkan Serum Yang Ada 8 Bahan Ini, Berkesan!

Apa produk yang dapat membantu menghilangkan masalah parut jerawat? Jawapannya adalah dengan
penggunaan serum yang betul
. Jom ketahui 8 bahan wajib ada dalam serum untuk parut jerawat.

Untuk mendapatkan lebih banyak info tentang Kesihatan Kulit, sila dapatkannya
di sini
.

Masalah parut jerawat

Apabila
liang pori kulit
 tersumbat dengan kotoran, bakteria ataupun sel kulit mati, jerawat cenderung untuk terbentuk. Pori tersumbat ini akan membengkak dan menyebabkan dinding folikel kulit pecah, mewujudkan luka dalam dan cetek yang kekal pada kulit selepas itu.

Parut ini biasanya merupakan hasil sampingan daripada lesi yang meradang, menembusi tisu kulit di bawah dan meninggalkan kesan.

Jerawat adalah keadaan keradangan
 dan parutnya mempunyai kaitan dengan keterukan keradangan serta tempohnya. Disebabkan itulah parut biasanya berbeza dari masa ke masa dan pada setiap individu.

Untuk proses penyembuhan kulit, kolagen memainkan peranan penting. Namun selepas
breakout
, kulit perlu menghasilkan lebih banyak kolagen untuk membaiki dirinya dan jika tidak mencukupi, maka terbentuklah parut jerawat.

Jenis-jenis parut jerawat

Sebelum kita mengetahui ramuan atau bahan yang harus ada dalam serum untuk parut jerawat, adalah penting untuk anda memahami jenis-jenis parut yang boleh dialami.

Parut jerawat Atropik / Tekanan

Merupakan parut paling biasa yang menghasilkan lekukan tekanan, berongga pada muka dan terbentuk apabila kulit kekurangan fibroblas dalam proses penyembuhan. Fibroblas adalah sel kulit yang memainkan peranan penting dalam penyembuhan luka serta penghasilan kolagen.

3 jenis parut atropik adalah:

 –
Boxcar
:

Parut berbentuk U lebar dengan tepi tajam yang boleh menjadi dalam atau cetek. Semakin cetek kedalamannya, semakin cepat ia bertindak balas terhadap sebarang
rawatan kulit.

Terbentuk disebabkan keradangan jerawat yang memusnahkan kolagen semula jadi – membawa kepada kehilangan tisu kulit dan membentuk lekukan.

–
Ice pick
:

Parut sempit berbentuk V yang jauh ke dalam permukaan kulit – penampilannya menyerupai lubang kecil, berbentuk bujur atau seperti parut cacar air.

Agak sukar dirawat kerana ia masuk jauh ke bawah permukaan kulit dan paling ketara pada mata kasar.

–
Rolling
:

Mempunyai permukaan tidak teratur pada lekukan luas di permukaan kulit dengan tepi bulat.

Terbentuk apabila jalur
fibrous
 tisu kulit berkembang di tengah-tengah
permukaan kulit
 dan tisu di bawah serta menarik keluar epidermis – kesannya parut tidak sekata dan tidak teratur.

Masalah parut jerawat Hipertropik

Kulit mungkin menghasilkan terlalu banyak fibroblas apabila
jerawat sembuh
 – kesannya wujud parut timbul di permukaan kulit. Biasanya pada bahagian dada dan
belakang badan.

Masalah parut jerawat Keloid

Seperti parut hipertropik, ia lebih tebal berbanding jerawat asal.

Parut ini juga lebih gelap daripada kulit di sekitar dan berwarna merah atau gelap. Ada kalanya boleh menyebabkan kegatalan atau kesakitan.

8 bahan dalam serum untuk parut jerawat

Dalam pemilihan serum untuk parut jerawat, berikut antara ramuan yang perlu diberikan perhatian:

1. Vitamin C

Merupakan antioksidan kuat,
vitamin C
 membantu meneutralkan radikal bebas dan mengurangkan kemerahan, bengkak dan memperbaiki penampilan lesi jerawat yang ketara.

Sifat penyembuhannya adalah dengan mempercepatkan pengeluaran kolagen dan membantu membina semula struktur kulit, terutamanya untuk parut Atropik.

Vitamin C juga berkesan untuk merawat dan
mengurangkan hiperpigmentasi
 (jeragat),
bintik hitam
 serta kesan kerosakan matahari juga.

2. Asid salisilik antara bahan wajib ada dalam serum untuk parut jerawat

Ia adalah
beta hydroxy acid
(BHA) biasa dalam penjagaan kulit yang telah digunakan dalam merawat jerawat sejak bertahun-tahun. Asid salisilik berfungsi dengan berkesan untuk semua jenis parut jerawat kerana ia membersihkan liang pori dan mengurangkan bengkak serta kemerahan.

Ia
mengelupaskan kulit
 dengan lembut untuk membuang sel kulit mati, kotoran dan serpihan lain yang cenderung terkumpul dan menyumbat liang pori.

Bagi individu dengan
keadaan kulit sensitif,
 lakukan ujian tampalan terlebih dahulu untuk mengelakkan daripada mengalami sebarang kekeringan atau kerengsaan.

Baca juga:

3. AHA

Alpha hydroxy acid
 adalah ramuan wajib untuk merawat jerawat serta parutnya.

Ia berfungsi untuk semua jenis parut bagi mengeluarkan kotoran, toksin dan sel kulit mati yang boleh menyumbatkan liang pori dan memberikan pengelupasan ringan pada lapisan luar untuk menghilangkan kekasaran, ketidaksamaan dan perubahan warna.

Bahan wajib ada dalam serum untuk parut jerawat #4. Asid laktik

Merupakan asid lembut dan ringan
untuk kulit
, yang biasanya terdapat
dalam pelembap
 dan losyen. Ia mengelupaskan sel kulit mati dan memperbaiki tekstur serta kehalusan kulit secara perlahan-lahan. Ia berfungsi dalam merawat semua jenis parut jerawat.

5. Retinoid

Retinoid topikal membantu menghilangkan parut jerawat dengan menyekat keradangan, mengurangkan lesi jerawat dan mempercepatkan pertumbuhan sel baharu.

Ini boleh menjadi sangat berkesan untuk mengawal dan mencerahkan parut hiperpigmentasi selepas keradangan bagi mereka yang
mempunyai warna kulit
lebih gelap.

Pastikan anda
menggunakan pelindung matahari
 semasa menggunakan rawatan retinoid kerana ia menjadikan kulit lebih sensitif kepada cahaya matahari.

6. Rosehip, antara bahan wajib ada dalam serum untuk parut jerawat

Selain penting
untuk antipenuaan
, rosehip membantu dalam mengurangkan kemerahan, keradangan dan parut jerawat kerana kandungan asid linoleik tinggi dan bentuk bioaktif vitamin A (asid retinoik) yang membantu dalam meningkatkan pengeluaran kolagen dan elastin.

Ia membantu mempercepatkan pertumbuhan sel yang meminimumkan penampilan semua jenis parut termasuk yang disebabkan oleh hiperpigmentasi.

7. Niacinamide

Satu bentuk vitamin B3 – membantu dalam peneutralan radikal bebas dan
menjaga kesihatan kulit.

Ciri antiradangnya mengurangkan kerosakan kulit, membaiki lapisan luar pelindung kulit dan membantu menguruskan hiperpigmentasi apabila digunakan secara topikal.

8. Asid azelaic, bahan dalam serum untuk parut jerawat

Mempunyai ciri antimikrob dan antiradang, menjadikannya
ubat berkesan untuk jerawat
 dan parut aktif. Ia menggalakkan pusing ganti sel supaya kulit sembuh lebih cepat dan parut dapat dikurangkan.

Ia juga mengurangkan keradangan dan merawat kemerahan, sekali gus membuatkan parut kelihatan tidak ketara dan mengurangkan kerengsaan.

Jika terdapat sebarang keraguan mengenai produk yang
bersesuaian dengan kulit
 bagi mengatasi masalah parut jerawat anda, rujuklah dengan pakar untuk lebih kepastian.


Ini 7 Mitos Tentang Vaksin Kanak-kanak, No. 3 Paling Ramai Orang Percaya!

Pada masa ini terdapat pelbagai mitos yang boleh kita dengar me
ngenai vaksi
nasi sehinggakan ia menyebabkan wujud keraguan mengenai fungsi vaksin dalam
mencegah penyakit
. Ayuh kita bongkar 7 mitos
vaksin kanak-kanak
 ini.

Untuk mendapatkan lebih banyak info tentang Keibubapaan, sila dapatkannya
di sini.

Mitos vaksin kanak-kanak

Vaksin atau suntikan imunisasi adalah satu cara paling penting untuk
memastikan anak sihat
. Perlu diketahui bahawa vaksin adalah selamat.

Berikut antara mitos dan fakta umum mengenai vaksinasi yang patut anda ketahui:

Mitos #1: Sistem imun bayi tidak mampu tampung banyak vaksinasi

Sistem imun bayi
 lebih kuat daripada yang disangkakan. Berdasarkan bilangan antibodi yang terdapat dalam darah, bayi secara teorinya mempunyai keupayaan untuk bertindak balas terhadap sekitar 10,000 vaksin pada 1 masa.

Sekiranya
semua
vaksin yang dijadualkan
 untuk anak diberikan secara serentak, ia hanya menggunakan lebih sedikit daripada 0.1% kapasiti imun bayi.

Saintis percaya kapasiti ini adalah secara teori semata-mata. Ini kerana sistem imun mempunyai kitaran tersendiri – maka tidak wujud soal tekanan vaksin.

Mitos vaksin #2: Suntikan imunisasi punca jangkitan penyakit kepada anak

Vaksin boleh menyebabkan gejala ringan menyerupai penyakit yang ingin dicegah, sekali gus menimbulkan salah faham kononnya ia adalah tanda jangkitan.

Dianggarkan dalam peratusan kecil – kurang daripada 1 dalam sejuta kes – di mana gejala berkembang kerana penerima vaksin
mengalami tindak balas imun
 tubuh terhadap vaksin dan bukannya penyakit itu sendiri.

Mitos vaksin #3: Vaksinasi menyebabkan autisme

Ketakutan meluas bahawa vaksin meningkatkan risiko autisme berpunca daripada kajian yang diterbitkan oleh Andrew Wakefield, seorang pakar bedah British pada tahun 1997.

Ini kerana kajian tersebut mencadangkan bahawa
vaksin MMR
– campak, beguk, rubella – meningkatkan risiko autisme pada kanak-kanak British.

Penulisan kajian tersebut ditolak sepenuhnya kerana kesilapan prosedur yang serius, konflik kepentingan kewangan yang tidak didedahkan dan pelanggaran etika. Justeru, lesen perubatan Andrew ditarik semula.

Terdapat juga beberapa penyelidikan utama lain yang dijalankan berdasarkan hipotesis kajian Andrew. Pun begitu, tiada hasil penyelidikan yang menemui kajian antara vaksin dan kemungkinan
mengembangkan autisme
.

Mitos #4: Anak tidak perlukan imunisasi jika sudah ramai menerimanya

Mendapatkan suntikan vaksin
 adalah seperti pemakaian pelitup muka pada era endemik COVID-19 ini – ia bukan sahaja melindungi diri tetapi juga komuniti anda.

Mitos vaksin bahawa anda boleh bergantung kepada tindakan ibu bapa lain untuk melindungi anak yang tidak divaksinasi hanya berkesan jika semua kanak-kanak diberikan vaksin.

Sebaliknya, jika ramai ibu bapa mempunyai sikap yang sama seperti ini, semakin meningkat jumlah kanak-kanak tidak divaksin dan penyakit akan mula merebak dengan cepat.

Fungsi vaksin dalam mencegah penyakit yang boleh merebak melalui individu ke individu. Apabila seseorang dalam sebuah komuniti mendapat penyakit itu, ia boleh merebak dengan mudah kepada individu lain.

Dalam erti kata mudah, semakin ramai yang diberikan
suntikan vaksinasi,
peluang untuk penularan penyakit adalah nipis.

Apabila bercakap mengenai
penyakit tetanus
, walaupun ada individu yang divaksin, ia tidak memberi perbezaan keselamatan kepada anak. Ini kerana tetanus boleh berlaku apabila bakteria daripada tanah menjangkiti luka.

Baca juga:

Mitos vaksin #5:  Vaksinasi mengandungi toksin berbahaya

Memang benar bahawa vaksin mengandungi sejumlah kecil formaldehid, merkuri dan aluminium.

Walaupun kedengaran menakutkan, tetapi bahan-bahan ini sebenarnya menjadikan vaksin lebih selamat, disteril atau membolehkan ia lebih berkesan.

Secara amnya bahan-bahan tersebut hanya akan menjadi toksik apabila terdapat dalam jumlah yang sangat banyak – amat berbeza dengan jumlahnya di dalam vaksin.

Mitos #6: Penyusuan ibu dapat melindungi anak daripada jangkitan

Ia tidak benar sama sekali. Ini kerana
penyusuan susu ibu
 bukanlah pengganti kepada suntikan imunisasi.

Susu badan memberikan sedikit perlindungan terhadap jangkitan tertentu, terutamanya
jangkitan saluran pernafasan
, jangkitan telinga dan
cirit-birit
.

Tetapi perlindungan ini tidak lengkap, bersifat sementara dan tidak boleh diatasi jika bayi terdedah kepada jumlah kuman yang besar.

Mitos vaksin #7: Anak tidak divaksin, tak beri kesan kepada yang lain

Malangnya kepercayaan ini adalah tidak benar sama sekali.

Ironinya, terdapat sesetengah ibu bapa yang
tidak memberikan anak suntikan imunisasi
 kerana keberkesanan vaksin sehingga menjadikan penyakit yang pernah membunuh ribuan kanak-kanak dahulu, jarang berlaku pada masa kini.

Tetapi pakar menyatakan
wabak campak
 dan beguk digambarkan sebagai konsep
herd immunity
.

Imuniti kelompok bermaksud keadaan penularan jangkitan penyakit tidak dapat berlaku kerana sebahagian besar masyarakat mempunyai imuniti atau daya tahan terhadap penyebab jangkitan penyakit tersebut.

Fungsi vaksin dalam mencegah penyakit

Vaksin adalah antara tonggak besar perubatan moden.

Kehidupan sebelum wujudnya vaksin boleh dianggap amat menggerunkan dengan sebahagian besar kanak-kanak mati disebabkan oleh penyakit berbahaya seperti campak, cacar,
batuk kokol
 atau rubella.

Kini penyakit-penyakit tersebut dapat dicegah sepenuhnya dengan suntikan imunisasi.

Oleh itu, dengan memastikan anak-anak anda mendapat suntikan vaksinasi adalah penting agar sejarah dahulu tidak akan berulang kembali.


Bila Memori Pertama Kanak-kanak Terbentuk?

Bagi kebanyakan kanak-kanak, memori biasanya bermula dengan peristiwa peribadi tertentu seperti kelahiran adik -beradik yang lebih muda atau percutian istimewa. Sebagai ibu bapa, kita pastinya berharap anak-anak mendapat pelbagai pengalaman positif semasa alam kanak-kanak mereka.

Usia memori

Kebanyakan daripada kita tidak boleh mengingat sebarang kejadian yang berlaku sebelum ulang tahun ketiga atau keempat kita. Dan, kadangkala, kita hanya mampu untuk mengingat beberapa kenangan atau memori sekali-sekala. Meskipun kanak-kanak boleh dan mampu membentuk memori pada usia muda, namun ia akan pudar dari semasa ke semasa. Memori-memori ini akan digantikan dengan memori ‘pertama’ yang lebih baru sehinggalah kanak-kanak itu berusia antara umur 7 dan 10 tahun. Pada ketika ini, memori awal mula terbentuk. Pakar merujuk kepada kitaran mengingat dan memadam ini sebagai amnesia di alam kanak-kanak. Kejadian amnesia kanak-kanak ini adalah normal sepenuhnya dan cenderung mempunyai kesan sampingan pada perkembangan tipikal otak yang kanak-kanak alami.

Pakar juga percaya bahawa bayi tidak mempunyai binaan saraf canggih yang diperlukan untuk membentuk dan menahan pembentukan memori yang lebih kompleks. Otak bayi dan anak kecil seolah-olah seperti kolander dengan lubang besar yang cuba untuk mengekalkan cebisan-cebisan kecil memori. Skil bahasa yang lebih banyak boleh membantu kanak-kanak menghuraikan ingatan mereka dengan lebih baik, seterusnya terpahat dalam fikiran mereka.

Bila kanak-kanak mula mengingat sesuatu perkara?

Meskipun baru masuk dua bulan pertama, bayi akan mengenali wajah dan suara yang biasa mereka lihat/ dengar setiap hari. Bayi baru lahir boleh mengenal suara ibu mereka semasa lahir. Bayi yang menyusu badan pula mampu mengenali bau ibu kereka selepas usia seminggu. Jenis pengenalan ini adalah petunjuk pertama memori, walaupun ia berbeza daripada mengingat perincian episod yang berlaku.

Pengenalan memori bayi – kemampuan untuk mengenal individu dan objek yang mereka pernah lihat sebelumnya selepas beberapa waktu – akan semakin meningkat semasa tahun pertama mereka.

Menjelang 9 bulan, bayi boleh mengingat maklumat dengan lebih spesifik seperti di mana letaknya mainan mereka di rumah. Bayi juga boleh meniru perbuatan yang mereka lihat seminggu sebelumnya. Kemahiran ini menunjukkan bahawa kanak-kanak pada usia ini boleh mengingat semula memori. Ini adalah kemampuan untuk mengingat beberapa perincian pada pengalaman tertentu untuk jangka pendek, meskipun mereka tidak mampu untuk mengingat keseluruhan pengalaman. Memori untuk peristiwa tertentu tidak akan berkembang sehinggalah bayi berusia antara 14 dan 18 tahun.

Pengaruh memori kanak-kanak

Perbualan adalah salah satu cara bagaimana ibu bapa boleh memberikan impak yang besar pada memori kanak-kanak, dan bagaimana mereka boleh menyokong perkembangan anak dengan lebih awal dan menguatkan memori. Pakar memberitahu bahawa kanak-kanak yang bercakap lebih kerap mengenai diri mereka mempunyai lebih peluang untuk menajamkan ingatan memori mereka.

Sebagai ibu bapa, anda boleh bertanyakan bayi anda beberapa soalan terbuka untuk mereka menghuraikan pengalaman peribadi seperti, “Cerita lagi pada ibu,” dan “Apa jadi selepas itu?” Ini akan menyediakan anak anda peluang untuk lebih faham akan perasan dan konsep yang berkait dengan peristiwa, seterusnya meningkatkan kebarangkalian untuk mereka mengingatinya. Diharapkan bahawa aktiviti ini boleh meningkatkan peluang memori pertama mereka sebagai perkara yang menyeronokkan.


Tengah Diet & Tak Sabar Nak Lihat Hasil, Tapi Berapa Lama Perlu Tunggu?

Ketika mula berdiet, semangat diet anda pasti berkobar-kobar. Anda juga pasti akan rasa seronok dan teruja untuk melihat kesan diet kepada tubuh badan anda.

Adakah anda semakin langsing?
 Dagu semakin meruncing atau
pipi tembam semakin membujur?

Namun, setelah lama anda memerhatikan pantulan anda pada kaca cermin, anda mula rasa ragu-ragu.

“Macam tak ada perubahan je,” detik hati anda.

Relaks, diet dan senaman yang sihat
 tidak akan membuatkan anda kurus dalam sekelip mata.

Malah, diet ataupun senaman yang menurunkan berat badan secara drastik adalah tidak sihat dan lebih banyak membawa mudarat daripada kebaikan.

Pakar menyarankan untuk anda turun berat badan sedikit demi sedikit. Pengurangan yang selamat ialah sekitar 1/2 kilogram seminggu ataupun 2 kilogram dalam masa sebulan.

Jika anda melakukan diet secara drastik, ada kemungkinan untuk anda berasa amat lapar dan kemudiannya
makan secara berlebihan.
Ini akan mengakibatkan diet anda jadi sia-sia!

Semangat diet nak turunkan berat badan secara sihat

Bukan mudah untuk memulakan perjalanan anda dalam menurunkan berat badan. Banyak perkara yang perlu dititikberatkan. Tetapi, apa yang penting, anda haruslah lakukannya dalam kadar yang sihat.

Ikuti tip-tip kami di bawah.

1. Semangat diet? Kena ada target sendiri

Jika anda baru hendak memulakan diet, pastikan anda mempunyai target berat badan yang ingin dicapai.

Pastikan anda target sekurang-kurangnya 10% penurunan berat badan dari berat asal dalam masa 6 bulan. Jika berat asal anda ialah 100 kilogram, cuba target sekurang-kurangnya 10 kilogram.

Walaupun 10 kilogram mungkin tidak nampak banyak pada kaca mata anda, tetapi penurunan sebanyak 10% ini sudah cukup untuk membuatkan tekanan darah, kadar kolesterol dan kadar gula dalam darah anda menjadi semakin baik.

Jika anda sudah turun berat sebanyak 10% tetapi anda masih lagi obes, ketahuilah bahawa risiko anda untuk menghidap penyakit yang berkaitan dengan obesiti juga telah menjadi rendah.

2. Mulakan senaman dan diet ikut keupayaan diri

Selain itu, penting untuk anda memulakan senaman dan diet mengikut keupayaan diri terlebih dahulu. Jangan paksa diri kerana anda mungkin akan tercedera akibat bersenam terlalu banyak.

Cuba mulakan senaman dan diet dengan kadar yang realistik. Walaupun senaman mungkin nampak mudah dan
simple
 pada awalnya, tetapi lama-kelamaan, kadar kesihatan fizikal anda akan meningkat.

Peningkatan ini akan membolehkan anda untuk meningkatkan tahap senaman anda.

Anda akan dapat melihat perubahan positif dari segi tenaga, keupayaan anda untuk bergerak, mood harian dan juga keyakinan diri.

3. Disiplin paling penting!

Rahsia di sebalik kejayaan individu yang berjaya menurunkan berat badan
 ialah disiplin!

Ada pelbagai cara yang anda boleh lakukan untuk kekal bersemangat.

Sebagai contoh, anda boleh menyimpan diari makanan (
food diary
) untuk tujuan kiraan kalori ataupun menggunakan aplikasi dalam telefon pintar untuk mengingatkan anda bersenam.

Anda juga boleh cuba sertai komuniti berdekatan anda yang mempunyai minat dan matlamat yang sama seperti anda.

Sebagai contoh, anda boleh sertai
Facebook group
 tentang penjagaan berat badan untuk informasi mengenai diet dan senaman.

Tabia tyang baik mengambil masa sekurang-kurangnya 12 minggu untuk dibentuk.

Jika anda berjaya mengharungi semua cabaran dan juga kekal fokus dalam perjalanan anda untuk menguruskan badan, tidak mustahil untuk
habit
 ini terus kekal bersama anda hingga ke akhir hayat.

Nampak kurus ke? Mestilah jika kesan diet berhasil!

Setelah mengambil kira kesemua tip-tip di atas, perubahan yang dapat dilihat mungkin sedikit perlahan. Namun, ini bukanlah bermaksud anda tidak akan nampak perubahan kesan diet langsung!

Di bawah kami sertakan contoh perubahan yang anda dapat lihat
setelah bersenam dan mengamalkan diet secara konsisten.

Minggu 1 – 2:
 Anda dapat melihat penurunan berat badan sebanyak 1-3 kilogram. Anda akan rasa lebih bersemangat dan cergas.

Mungkin sukar untuk anda mengelakkan makan makanan bergula dan
fast food
. Namun cubalah untuk kekal disiplin supaya anda dapat membentuk
habit
yang sihat di kemudian hari.

Minggu ke-3:
Anda mula rasa lemau dan malas. Tetapi, jika anda teruskan dengan
plan
 anda, anda akan dapat lihat keberkesanannya pada alat penimbang.

Minggu ke-4:
 Anda mungkin telah kehilangan hampir 4 atau 5 kilogram ketika ini. Mungkin ada telah mula mendengar puji-pujian daripada orang sekeliling tentang keberkesanan diet dan senaman anda!

Konklusi

Jika anda disiplin dalam mengamalkan senaman dan diet, anda akan dapat rasai perubahannya pada tubuh badan.

Seluar akan menjadi longgar dan anda akan nampak perubahan dalam berat badan anda. Mungkin penurunan berat ini juga akan membuatkan wajah anda lebih runcing!

Apa yang penting, anda perlu lakukannya dalam keadaan yang sihat ya! Jangan bahayakan tubuh anda semata-mata untuk kelihatan cantik!


AWAS, Ada 5 Perkara Boleh Jadi Punca Keradangan Hati! Kenali Penyebab Hepatitis Toksik Ini!

Terdapat beberapa keadaan yang meningkatkan risiko anda untuk mengalami hepatitis toksik atau keradangan hati. Jom ketahui dengan lebih lanjut mengenai penyakit hati ini.

Untuk mendapatkan lebih banyak info tentang Sistem Penghadaman, sila dapatkannya
di sini.

Apa itu hepatitis toksik?

Merupakan kesan tindak balas terhadap pendedahan bahan-bahan tertentu, seperti alkohol,
bahan kimia
, ubatan atau suplemen.

Simptomnya boleh berkembang dalam beberapa jam atau hari. Namun, untuk kes tertentu memerlukan penggunaan berkala selama berbulan-bulan sebelum muncul gejala.

Gejala hepatitis toksik biasanya akan hilang apabila tiada lagi pendedahan kepada bahan perengsa.

Tetapi kesannya kepada hati boleh kekal mengakibatkan
parut yang tidak dapat disembuhkan (sirosis)
. Dalam beberapa kes, boleh terjadi
kegagalan hati
 – sehingga mengancam nyawa.

Satu-satunya rawatan untuk kegagalan hati kronik adalah melalui pemindahan hati – menggantikan hati rosak dengan yang lebih sihat daripada penderma.

Simptom keradangan hati

Antara
tanda-tanda ada masalah hati
 yang boleh dialami, seperti:

Kulit dan putih mata menguning (jaundis)

Kegatalan

Sakit pada
bahagian atas kanan abdomen

Keletihan

Hilang selera makan

Pening dan muntah

Ruam

Demam

Kehilangan berat

Air kencing gelap

Punca keradangan hati

Walaupun hati mempunyai keupayaan untuk pertumbuhan semula, tetapi pendedahan berterusan terhadap bahan toksik menyebabkan bahaya yang ada kalanya tidak dapat disembuhkan.

Hepatitis toksik boleh berlaku disebabkan:

Alkohol penyumbang kepada masalah keradangan hati

Tabiat pengambilan alkohol yang banyak selama bertahun-tahun boleh mengembangkan
hepatitis alkoholik
 – keradangan pada organ hati kerana alkohol dan boleh menyebabkan kegagalan hati.

Ubat pelega kesakitan

Ubat penahan sakit tanpa preskripsi, misalnya acetaminophen, aspirin dan ibuprofen boleh merosakkan hati jika diambil dengan kerap atau bersama alkohol.

Ubat preskripsi, antara punca keradangan hati

Beberapa ubatan dikaitkan dengan kecederaan hati teruk, contohnya statin – digunakan untuk
merawat kolesterol tinggi
, niasin dan antivirus tertentu.

Herba dan suplemen

Terdapat herba dan suplemen dianggap berbahaya untuk hati termasuklah
lidah buaya,
 chaparral dan ephedra.

Bahan kimia industri, punca radang hati

Pendedahan terhadap bahan kimia semasa bekerja turut meningkatkan risiko kecederaan hati.

Bahan kimia biasa yang boleh menyebabkan kerosakan hati termasuklah karbon tetraklorida pelarut cucian kering, vinil klorida dan bahan kimia industri biphenyl polychlorinated.

Faktor risiko

Faktor-faktor yang boleh meningkatkan risiko hepatitis toksik termasuk:

Ubat penahan sakit atau ubat preskripsi tertentu

Pengambilan ubatan tertentu yang mempunyai risiko kerosakan hati meningkatkan kecenderungan untuk mengalami radang hati.

Ini terutamanya jika anda memakan banyak ubat atau mengambil lebih daripada dos disyorkan.

Menghidap penyakit hati

Mempunyai gangguan serius seperti sirosis atau
penyakit hati berlemak tanpa alkohol
menjadikan risiko anda lebih tinggi untuk terdedah kepada kesan toksik.

Menghidap hepatitis

Jangkitan kronik dengan virus hepatitis menjadikan hati anda lebih terdedah kepada penyakit hepatitis toksik ini.

Penuaan

Peningkatan usia menyebabkan fungsi hati dalam memecahkan bahan berbahaya menjadi perlahan.

Ia bermakna bahan bertoksik ini dan produk sampingannya akan kekal lebih lama dalam tubuh.

Baca juga:

Minum alkohol

Makan ubat bersama alkohol atau suplemen herba tertentu meningkatkan
risiko keracunan
.

Jantina wanita

Wanita memetabolisme toksik tertentu lebih perlahan daripada lelaki.

Ia menyebabkan hati terdedah kepada kepekatan darah tinggi dengan bahan berbahaya untuk tempoh yang lama, sekali gus meningkatkan risiko radang hati.

Genetik mutasi tertentu

Mewarisi genetik tertentu turut boleh mempengaruhi penghasilan dan tindak balas
enzim hati
 dalam memecahkan toksik.

Jenis pekerjaan

Individu yang mempunyai pekerjaan melibatkan penggunaan bahan kimia industri tertentu boleh mengakibatkan risiko mendapat hepatitis toksik ini.

Mencegah keradangan hati

Sukar untuk mencegah hepatitis toksik kerana anda tidak dapat menentukan reaksi tubuh terhadap pengambilan ubat tertentu.

Tetapi risikonya boleh dikurangkan dengan:

Hadkan ubat

Memakan ubat preskripsi seperti disarankan walaupun gejala tidak bertambah baik. Manakala anda hanya boleh mengambil ubat bukan preskripsi apabila benar-benar memerlukannya.

Pilihlah kaedah semula jadi untuk mengatasi masalah biasa seperti
tekanan darah tinggi
,
kolesterol tinggi
 dan
sakit artritis
.

Waspada dengan penggunaan herba & suplemen

Jangan mudah menganggap produk semula jadi tidak menyebabkan bahaya. Sebaiknya rujuk pakar sebelum mula mengambil sebarang herba atau suplemen.

Jangan campurkan alkohol dan ubat untuk cegah keradangan hati

Alkohol dan ubat-ubatan adalah kombinasi yang tidak elok.

Jika anda mengambil acetaminophen, elakkan pengambilan
minuman beralkohol.

Tanyakan doktor atau ahli farmasi mengenai interaksi antara alkohol dan ubat preskripsi dan bukan preskripsi yang anda ambil untuk keselamatan.

Waspada dengan bahan kimia dapat cegah hepatitis hati

Jika pekerjaan anda berkaitan dengan penggunaan
bahan kimia
 berbahaya, lakukan semua langkah berjaga-jaga yang diperlukan untuk melindungi diri.

Jika bersentuhan dengan bahan berbahaya, ikuti panduan di tempat kerja anda atau hubungi talian kecemasan untuk bantuan.

Jauhkan ubat daripada kanak-kanak

Hindari daripada meletakkan sebarang ubat atau suplemen di tempat yang mudah dicapai kanak-kanak.

Ini penting untuk mengelakkan risiko mereka memakannya secara tidak sengaja!

Jika terdapat sebarang pertanyaan, berundinglah dengan doktor bagi mendapatkan lebih kepastian.


11 Fakta Tentang Manfaat Penyusuan Susu Ibu Kepada Bayi

Kita sedar bahawa pemberian susu ibu kepada bayi adalah lebih baik jika dibandingkan dengan susu formula. Akan tetapi, apakah sebenarnya khasiat tersembunyi daripada penyusuan susu ibu? Jika anda tidak pasti, teruskan membaca artikel ini bagi mengetahui 11 fakta mengenai manfaat penyusuan susu ibu terhadap kesihatan si manja:

Bayi yang lebih sihat.

Bayi yang menyusu badan adalah kurang cenderung mendapat pneumonia, demam selesema, dan virus. Keadaan gastrousus seperti cirit-birit, yang boleh membahayakan si manja, adalah amat kurang berlaku dalam kalangan bayi yang menyusu badan.

Kurang risiko menghidap penyakit jangka-panjang.

Jika anda menyusukan bayi, si manja anda akan kurang risiko mendapat penyakit kronik seperti diabetes (jenis I), penyakit seliak, dan penyakit Crohn.

Rendah risiko SIDS.

SIDS atau sindrom kematian bayi mengejut, adalah keadaan di mana bayi yang sihat mati semasa tidur. Penyusuan susu ibu boleh mengurangkan separuh risiko bayi anda mendapat SIDS.

Kurang risiko kanser untuk bayi.

Susu badan boleh mencegah kanser tertentu dalam alam kanak-kanak. Sebagai ibu, penyusuan susu badan juga adalah bermanfaat untuk anda. Ibu yang menyusukan bayi mereka adalah kurang cenderung mendapat kanser payudara pramenopaus dan kanser ovari.

Bayi anda mendapat vaksin terbaik.

Kajian menunjukkan bahawa susu ibu mengandungi tinggi jumlah antibodi, yang menjadikan mereka bertindak balas lebih baik kepada vaksinasi berbanding dengan bayi yang minum susu formula.

Bayi lebih tenang.

Ibu bapa mana yang tidak menyukai bayi yang kurang meragam? Susu ibu terbukti mengandungi bahan-bahan yang menenangkan bayi dan membantunya tidur lebih nyenyak.

Bayi anda rasa lebih selamat.

Penyusuan susu ibu memerlukan hubungan fizikal yang rapat antara anda dan si manja. Kehangatan jenis hubungan kulit-ke-kulit ini memupuk ikatan kemesraan ibu dan anak, sekali gus membuatkan bayi anda rasa lebih selamat.

Kurang risiko obesiti.

Memandangkan susu formula boleh membuatkan bayi bertambah berat badan, ia juga boleh menjadikan bayi terlebih berat. Berbeza dengan bayi yang menyusu badan, si manja akan naik berat badan dengan betul mengikut usia mereka.

Susu ibu membantu perkembangan keupayaan intelektual bayi anda.

Penyusuan susu ibu dikaitkan dengan skor IQ yang lebih tinggi semasa alam kanak-kanak mereka nanti. Walaupun bukti masih belum mencukupi yang mengaitkan hubungan punca-dan-kesan tersebut, namun adalah berbaloi jika anda mencubanya.

Gigi lebih cantik.

Penyusuan susu ibu merendahkan risiko bayi anda mendapat kaviti dan kerosakan gigi, dan ia juga mengurangkan peluang mereka perlu memakai pendakap gigi semasa besar nanti.

Bayi perempuan anda kurang risiko mendapat kanser payudara.

Penyusuan susu ibu adalah amat penting jika bayi anda perempuan. Bayi perempuan yang menyusu badan mempunyai 25% kurang risiko mendapat kanser payudara semasa hayatnya.

Penyusuan susu ibu adalah cara terbaik untuk memulakan alam keibuan anda. Kedua-dua anda dan bayi akan mendapat manfaat daripada penyusuan susu ibu. Lagi pula, penyusuan susu badan adalah lebih mudah memandangkan susu sentiasa ada pada ibu dan hanya menantikan si manja untuk menikmatinya.

Hello Health Group
 tidak menyediakan nasihat perubatan, diagnosis, atau rawatan.


Biopsi Payudara

Definisi

Apa itu prosedur biopsi payudara?

Biopsi payudara merupakan suatu prosedur yang disyorkan oleh doktor anda bagi
mengeluarkan sampel kecil tisu payudara untuk ujian makmal.

Biopsi ini dianggap sebagai solusi bagi menilai bahagian yang diragui pada payudara anda untuk menentukan sama ada ia kanser payudara. Terdapat beberapa jenis prosedur biopsi payudara.

Biopsi payudara akan menyediakan satu sampel tisu payudara yang doktor tersebut gunakan bagi mengenal pasti dan mendiagnos kelainan pada sel-sel yang membentuk benjolan payudara, perubahan payudara luar biasa yang lain atau mencurigakan mahupun mengenai penemuan pada mamogram atau ultrasound.

 Laporan makmal daripada biopsi ini boleh membantu doktor anda menentukan sama ada anda memerlukan pembedahan tambahan atau rawatan lain.

Mengapakah prosedur biopsi payudara dilakukan?

Terdapat beberapa sebab mengapa biopsi ini dilakukan:

Anda atau doktor merasa benjolan atau ketebalan pada payudara anda, dan doktor mengesyaki kanser payudara.

Mamogram menunjukkan kawasan yang diragui pada payudara anda.

Pengimbas ultrasound mendedahkan penemuan yang mencurigakan.

MRI payudara anda mendedahkan penemuan yang mencurigakan.

Anda mempunyai puting yang bukan kebiasaan atau perubahan areolar termasuk, berkerak, bersisik, kulit bercawak atau lelehan berdarah.

Langkah berjaga-jaga dan amaran

Apakah yang saya perlu tahu sebelum
menerima prosedur biopsi payudara?

Ada beberapa maklumat umum yang perlu anda perhatikan sebelum melakukan biopsi payudara:

Risiko yang dikaitkan dengan biopsi ini termasuk:

Payudara lebam dan bengkak.

Jangkitan atau pendarahan di kawasan biopsi.

Bentuk payudara yang berubah,
 bergantung kepada berapa banyak tisu yang dikeluarkan dan bagaimana payudara anda sembuh.

Pembedahan tambahan atau rawatan lain, bergantung kepada keputusan biopsi.

Hubungi doktor jika anda mengalami demam, jika tapak biopsi menjadi merah atau hangat, atau jika anda mempunyai saliran yang berlainan daripada kawasan biopsi. Hal ini boleh menjadi tanda jangkitan yang mungkin memerlukan rawatan segera.

Proses

Bagaimanakah untuk menyediakan biopsi payudara?

Sebelum melakukan prosedur biopsi payudara, maklumkan kepada doktor sekiranya anda:

Mempunyai sebarang alergi.

Mengambil aspirin dalam tujuh hari yang lepas.

Mengambil ubatan mencairkan darah (antikoagulan).

Tidak mampu untuk meniarap dalam tempoh masa yang lama.

Sekiranya biopsi anda akan dilakukan menggunakan pengimejan resonans magnetik (MRI), maklumkan kepada doktor jika anda mempunyai perentak jantung atau peranti elektronik lain yang ditanam di dalam badan anda atau jika anda hamil atau anda mungkin mengandung.

MRI secara umum tidak digalakkan dalam keadaan ini.

Pakai bra semasa janji temu anda. Pasukan penjagaan kesihatan anda boleh meletakkan pek sejuk terhadap bahagian biopsi selepas prosedur, dan bra boleh memegang pek sejuk pada tempatnya serta memberikan sokongan untuk payudara anda.

Apakah yang berlaku semasa prosedur biopsi payudara?

Semasa biopsi pembedahan, sebahagian daripada massa payu dara dikeluarkan untuk pemeriksaan (biopsi insisi) atau keseluruhan massa payudara boleh dikeluarkan (biopsi eksisi, eksisi setempat yang luas atau lumpektomi).

Biopsi pembedahan biasanya dilakukan di dalam bilik pembedahan menggunakan sedasi yang diberikan melalui vena di tangan atau lengan anda (intravena) dan anestetik setempat untuk memberi rasa kebas pada payudara anda.

Jika massa payudara tidak dapat dirasai, ahli radiologi anda boleh menggunakan teknik yang dikenali sebagai persetempatan wayar untuk memetakan laluan ke massa untuk pakar bedah.

Semasa persetempatan wayar,
hujung wayar yang nipis diletakkan dalam massa payudara
 atau hanya melaluinya. Hal ini biasanya dilakukan sejurus sebelum pembedahan.

Semasa pembedahan, pakar bedah akan cuba mengeluarkan keseluruhan massa payudara berserta wayar.

 Bagi membantu memastikan keseluruhan massa dikeluarkan, tisu dihantar ke makmal hospital untuk mengesahkan sama ada kanser payudara telah dikesan dan jika demikian, bahagian tepi (margin) massa akan dinilai untuk menentukan sama ada sel kanser terdapat dalam margin (margin positif).

Jika sel-sel kanser terdapat pada margin tersebut, anda akan dijadualkan untuk pembedahan lain supaya lebih banyak tisu dapat dikeluarkan.

 Jika margin jelas (margin negatif), maka kanser telah dikeluarkan secukupnya.

Apakah yang berlaku selepas biopsi payudara?

Selepas prosedur tersebut, anda akan pulang ke rumah dengan hanya pembalut dan pek ais pada kawasan biopsi.

Walaupun anda perlu bertenang sepanjang hari, anda mampu meneruskan aktiviti normal anda dalam sehari.

Lebam adalah perkara biasa selepas prosedur biopsi jarum teras.

Bagi meringankan kesakitan dan ketidakselesaan selepas biopsi payudara, anda boleh mengambil ubat pelega sakit bukan-aspirin yang mengandungi acetaminophen dan meletakkan pek sejuk yang diperlukan untuk mengurangkan bengkak.

Sekiranya anda mempunyai sebarang pertanyaan tentang biopsi payudara, sila berunding dengan doktor untuk memahami dengan lebih baik arahan anda.

Penjelasan keputusan

Apakah maksud keputusan saya?

Laporan patologi merangkumi butiran tentang saiz dan konsistensi sampel tisu, lokasi kawasan biopsi, dan sama ada kanser, bukan kanser (tidak berbahaya) atau terdapat sel prakanser.

Jika keputusan biopsi payudara anda mendedahkan perubahan payudara yang normal atau tidak berbahaya, doktor anda perlu melihat sama ada ahli radiologi dan ahli patologi bersetuju dengan penemuan tersebut. Kadang-kadang pendapat kedua-dua pakar ini berbeza.

Contohnya, ahli radiologi mungkin mendapati bahawa hasil mamogram anda menyatakan lesi yang lebih mencurigakan seperti kanser payudara atau lesi prakanser, tetapi laporan patologi anda mendedahkan tisu payudara adalah normal.

 Dalam kes ini, anda mungkin memerlukan lebih banyak pembedahan untuk mendapatkan lebih banyak tisu bagi menilai lebih lanjut kawasan tersebut.

Jika laporan patologi anda mengatakan bahawa terdapat kanser payudara, ia akan menyertakan maklumat tentang kanser itu sendiri,
seperti apa jenis kanser payudara yang anda alami
 dan maklumat tambahan, sama ada kanser adalah reseptor hormon positif atau negatif.

Anda dan doktor anda kemudian boleh membuat pelan rawatan yang sesuai dengan keperluan anda.

Bergantung kepada makmal dan hospital, julat normal untuk biopsi payudara mungkin berbeza-beza.

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.


Skodeng Orang Mandi Tidak Akan Menyebabkan Ketumbit! Ini Punca Sebenar Ia Berlaku

Setiap kali tumbuh ketumbit pada kelopak
mata
, mesti akan ada kawan yang bergurau dengan menuduh anda ‘skodeng’ orang mandi kan? Haaa, ini adalah satu kepercayaan yang mengarut! Hakikatnya, sudah pasti bukan itu penyebabnya. Jadi, apakah yang menyebabkan ia muncul lalu mengganggu keselesaan anda? Jom ikuti artikel ini untuk mengetahui mengenainya dengan lebih lanjut.

Apa itu ketumbit?

Sebelum pergi lebih lanjut, kita perlu tahu ketumbit adalah benjolan kecil seperti seketul jerawat kecil yang muncul di sekitar kawasan kelopak
mata
. Pada mulanya, kewujudannya mungkin tidak berapa disedari. Lama kelamaan, ia akan menyebabkan
kelopak mata
 menjadi bengkak dan berwarna merah, disertai dengan kesakitan dan kegatalan yang agak mengganggu.

Apa punca ia berlaku?

Untuk pengetahuan anda, kondisi mata ini berpunca dari bakteria yang dinamakan sebagai
staphylococcus
. Ia akan menjangkiti kelenjar minyak di dalam kelopak mata atau folikel rambut
bulu mata
. Ia boleh datang dari apa-apa sahaja yang menyentuh atau menggosok mata anda seperti tangan atau alat solek.

Ketumbit juga mungkin akan berlaku sekiranya anda mengalami
blepharitis
, sejenis keradangan yang berlaku pada sekeliling kelopak mata. Ataupun, ia juga mungkin akan terjadi akibat dari reaksi
alahan
. Jadi, sila dapatkan khidmat nasihat dan rawatan doktor untuk mengetahui punca sebenar ia terjadi kepada anda.

Apa yang penting, ia bukan berpunca dari perbuatan seperti mengintai orang mandi. Namun, perbuatan tidak bermoral seperti ini masih perlu dielakkan. Mungkin mata anda tidak akan mendapat ketumbit, namun risiko untuk anda mendapat mata lebam angkara ditampar adalah lebih tinggi.

Adakah ketumbit akan mengganggu penglihatan?

Tidak, penglihatan anda sama sekali tidak akan terganggu sama ada dari jarak dekat atau jarak jauh. Namun, kelopak mata yang bengkak dan biji mata yang merah mungkin akan membuat mata anda kelihatan agak sepet, atau orang panggil ‘mata stim’. Jika anda masih lagi musykil, sila berhubung dengan doktor ya?

Jenis ketumbit

Untuk pengetahuan anda, ketumbit mempunyai 2 jenis, iaitu:

i) Hordeolum

Hordeolum berlaku disebabkan oleh infeksi kuman pada kawasan folikel
bulu mata
 (hordeolum luaran) atau kelenjar meibomian (hordeolum dalaman). Kebiasaannya, ia akan menyebabkan kelopak
mata menjadi bengkak
,
mata berwarna merah
, sakit, gatal dan mungkin mengeluarkan nanah. Namun, anda tidak perlu risau kerana ia akan pecah dan sembuh dengan sendirinya selepas beberapa hari.

ii) Chalazion

Chalazion berlaku disebabkan oleh kelenjar minyak tersumbat, Berbeza dengan hordeolum, ia tidak menyebabkan rasa sakit atau gatal, namun akan membuat mata terasa seperti melekit. Kebiasaannya, ia terletak jauh daripada pinggir kelopak mata.

Anda juga perlu tahu bahawa kedua-dua jenis ketumbit ini boleh berubah kepada satu sama lain. Maksudnya di sini adalah chalazion boleh berubah menjadi hordeolum sekiranya mata dijangkiti bakteria. Manakala, hordeolum pula boleh beubah menjadi chalazion sekiranya nanah yang terdapat di dalam kelenjar mata tidak dikeluarkan sehingga menyebabkan ia tersumbat.

Dalam erti kata yang lain, kedua-duanya tidak boleh dibiarkan sahaja tanpa mendapatkan rawatan. Jadi, sila bawa diri anda berjumpa doktor segera sekiranya mana-mana kondisi ketumbit ini berlaku pada mata anda, ya?

Komplikasi ketumbit

Kebiasaannya, kondisi ini akan sembuh dengan sendirinya tanpa memerlukan rawatan atau ubatan dari doktor dalam masa beberapa hari. Akan tetapi, wujud beberapa kes di mana ia akan merebak dan melarat ke bahagian lain di sekitar kelopak mata dan seterusnya mengakibatkan preseptal cellulitis – kondisi kelopak mata yang bengkak teruk.

Rawatan ketumbit

Buat anda yang belum tahu, kondisi ini akan pulih dengan sendiri. Jadi, usah terlalu gusar terhadapnya. Pun begitu, jika anda masih mahu merawatnya sendiri di rumah, ini apa yang boleh anda lakukan:

Tuamkan kawasan terjejas dengan kain yang direndam dalam air panas untuk 10 minit. Ulang proses ini 2 hingga 3 kali sehari.

Bersihkan kelopak mata dengan menggunakan putik kapas yang direndam dengan sabun untuk mencuci bulu mata

Urutkan kelopak mata secara lembut untuk mengeluarkan lemak atau nanah yang tersumbat di dalamnya

Selain itu, anda juga dinasihatkan untuk tidak melakukan beberapa perkara, seperti berikut:

#1. Jangan sesekali memecahkannya

Ya, ia mungkin kelihatan seperti
jerawat
. Namun, jangan sesekali anda memecahkannya. Ini kerana tindakan ini hanya akan menyebabkan jangkitan merebak ke kelopak mata anda. Sebaiknya, anda hanya perlu membiarkannya hilang dengan sendiri. Kebiasannya mengambil masa beberapa hari atau minggu. Jadi, bersabar dan bertabah, ya?

#2. Elak penggunaan alat kosmetik

Ketika dijangkiti ketumbit, jangan sesekali menggunakan sebarang penggunaan alat kosmetik khususnya eyeliner, eyeshadow, maskara, dan lain-lain sehingga ia betul-betul sembuh. Adalah lebih baik untuk anda menggantikannya setiap 6 bulan dan tidak berkongsi dengan orang lain.

#3. Elak pemakaian kanta lekap

Sekiranya anda masih ingin memakainya, pastikan ia benar-benar bersih terlebih dahulu. Dalam pada itu, pastikan anda membasuh tangan dengan teliti setiap kali anda menguruskannya. Namun, pakar menyarankan agar anda tidak memakai kanta lekap sebarang tempoh ketumbit berlaku pada mata anda.

Jika ia menjadi semakin besar dan melarat, sila berjumpa doktor untuk mendapatkan rawatan. Doktor mungkin akan memberi
ubat titis mata
 atau ubat makan antibiotik untuk membunuh kuman. Jika keadaan semakin teruk, doktor mungkin terpaksa melakukan pembedahan minor untuk mengeluarkan lemak atau nanah yang tersumbat di dalam kelopak mata anda.

Intai orang mandi bukan punca ketumbit!

Kesimpulannya, intai orang mandi sudah tentu bukan punca kondisi ini berlaku. Ia sebenarnya disebabkan oleh infeksi kuman pada kawasan folikel bulu mata atau kelenjar meibomian. Jadi, tidak ada kena mengena langsung tabiat skodeng orang mandi ini dengan biji yang timbul pada mata!

Kemungkinannya, orang kita dulu mungkin menggunakan mitos ini untuk menegah orang lain daripada mengintai orang mandi. Sama seperti mitos yang lain, ia hanya dibuat untuk menakut-nakutkan orang sahaja. Namun, jangan pula anda melakukannya semata kerana ia tidak akan menyebabkan ketumbit pula, ya?

Jadi, jika ada orang mengusik dan bergurau mengatakan anda adalah seorang ‘kaki skodeng’ setiap kali ketumbit muncul pada kelopak mata, minta mereka baca artikel ini. Sudah pasti mereka akan sedar dan insaf untuk berprasangka buruk kepada anda lagi selepas ini.

Hello Health Group
 tidak menyediakan nasihat perubatan, diagnosis, atau rawatan.


SERIUS Ke Bawang Merah Boleh Serap Kuman, Virus Selesema & Bakteria?

Tular mengenai kisah
bawang
 merah boleh membantu menyerap kuman influenza. Memandangkan sekarang sedang berlakunya musim jangkitan flu tersebut, maka bermulalah episod meletak bawang keliling rumah dan di dalam bilik. Benarkah itu manfaat kesihatan bawang?

Baca lebih lanjut tentang Kesihatan
di sini.

Kisah bawang merah yang tular

Mungkin ada yang masih bingung atau tidak mengetahui mengenai kisah bawang merah yang dikatakan menyerap kuman ini. Jangan bimbang, Hello Doktor akan kongsikan tentang kisah
bawang
 yang tular itu.

Ia adalah mengenai hantaran yang tular di dalam
media sosial
Facebook, mengisahkan tentang beberapa versi berkenaan bawang yang boleh menyerap
bakteria
 dan kuman. Namun kisah yang akan dikongsikan ini merupakan antara kisah yang paling viral.

Dalam dakwaan yang tular itu, mengatakan terdapat seorang doktor telah mengunjungi sebuah keluarga petani dan mendapati keluarga tersebut berada dalam keadaan sihat. Sedangkan jiran-jiran mereka menderita selesema dan penyakit bawaan bakteria seperti demam,
cirit-birit
, kudis dan lain-lain.

Doktor bertanyakan kepada petani tersebut bagaimana keluarganya tetap sihat sedangkan jiran-jiran mereka menderita sakit. Isteri petani menjawab, caranya mudah. Mereka hanya perlu meletakkan bawang merah yang telah dikupas di dalam piring pada setiap ruang rumah.

Doktor amat tertarik dan meminta untuk melihat bawang yang telah digunakan itu dibawah mikroskop. Hasilnya, beliau mendapati virus selesema dan
bakteria
 serta kuman lain terlekat pada bawang tersebut.

Bawang itu dikatakan berfungsi menyerap semua virus dan bakteria sekitarnya dan secara tidak langsung dapat mengelakkan keluarga petani tersebut daripada dijangkiti penyakit bawaan virus dan bakteria.

Tiada bukti saintifik

Apa yang menjadi persoalan kini, adakah kisah yang tular itu sahih? Betulkah bawang merah dapat membantu menyerap bakteria dan kuman? Wujudkah sebarang bukti atau kajian yang mengesahkan mengenai dakwaan yang tular ini?

Memetik satu laporan akhbar, menurut Timbalan Menteri Kesihatan, Dr Lee Boon Chye, “Tidak terdapat sebarang bukti saintifik yang boleh menyokong dakwaan bahawa penggunaan bawang merah mampu merawat influenza.”

“Walau bagaimanapun, ia adalah bergantung kepada individu itu sendiri. Jika anda  ingin mengamalkan petua hirisan bawang tersebut atau menggunakan sebarang semburan pembunuh kuman, cuma janganlah secara berlebihan,” ujar Dr Lee lagi.

Beliau turut menyarankan agar setiap individu untuk mengamalkan penjagaan kebersihan diri serta mengambil pemakanan yang seimbang bagi menghindari atau sekurang-kurangnya mengurangkan risiko terkena jangkitan.

Manfaat kesihatan bawang merah

Jadi setakat ini, apa yang boleh disimpulkan, bawang merah tidak mempunyai fungsi untuk menyerap kuman atau bakteria. Tetapi sekiranya anda ingin mencuba, tiada salahnya. Cuma diharapkan anda mampu menahan bau bawang di segenap ruang rumah anda.

Namun daripada
aspek kesihatan
, terdapat beberapa manfaatnya:

1. Menguatkan sistem ketahanan badan

Bawang merah kaya dengan
vitamin C
yang merupakan sejenis antioksidan. Kehadiran
vitamin C
ini membantu melawan radikal bebas yang berpotensi merosakkan sel-sel di dalam badan.

2. Membantu penghadaman

Mengalami gangguan pencernaan memang menjadi masalah yang serius. Oleh sebab bawang ini kaya dengan serat yang baik bagi pertumbuhan bakteria baik dalam usus, ia membantu melancarkan sistem penghadaman dan memastikan pergerakan usus yang baik.

3. Antipenuaan

Bawang dapat membantu membuang toksik di dalam badan, seterusnya membantu melambatkan lagi proses penuaan.

4. Bagus untuk penghidap anemia

Penghidap anemia
 mempunyai kadar hemoglobin yang rendah. Bawang merah mengandungi kadar zat besi yang baik. Ia sekali gus membantu meningkatkan zat besi serta hemoglobin di dalam badan.

5. Mengawal kadar gula dalam darah

Mineral kromium di dalam bawang membantu mengawal kadar gula dalam darah. Perkara ini adalah sangat penting bagi individu yang mengalami diabetes atau prediabetes.

6. Meningkatkan kesihatan jantung

Antara manfaat kesihatan bawang adalah ia membantu individu yang memiliki
masalah kesihatan berkaitan jantung
. Kandungan flavonoid pada bawang merah ini dapat membantu fungsi jantung.

7. Melancarkan sistem pernafasan

Bawang ini mempunyai sifat antiradang. Oleh sebab itu, individu yang mempunyai masalah kesihatan seperti asma dan alahan adalah amat disarankan untuk memakan bawang ini kerana dipercayai dapat melancarkan sistem pernafasan.

Akhir kata

Tidak salah jika anda ingin mencuba menggunakan hirisan bawang sebagai salah satu ikhtiar dalam mencegah jangkitan influenza.

Namun, dalam masa yang sama anda masih perlu mendapatkan suntikan vaksin influenza untuk membantu mencegah jangkitan virus ini.


Hepatitis: Perbezaan Antara Hepatitis B dan Hepatitis C Kronik

Terdapat tiga jenis hepatitis biasa yang mungkin anda tahu dan ia adalah virus hepatitis seperti A, B dan C. Namun, hepatitis B dan C lebih berbahaya daripada hepatitis A.
Kedua-dua hepatitis B dan C
 boleh membawa kepada hepatitis kronik. Kenali gejala hepatitis mengikut jenis!

2 jenis hepatitis ini juga mempunya simptom yang sama seperti deman, selsema, keletihan, loya, sakit perut, muntah, hilang selera makan dan penyakit kuning.

Walaubagaimana pun, terdapat beberapa perbezaan di antara 2 virus berdasarkan gejala hepatitis.

Hepatitis B

Jenis virus hepatitis ini boleh menjadi keadaan akut atau kronik. Hampir semua orang yang mempunyai penyakit hepatitis B akut tidak akan berkembang kepada keadaan kronik.

Hepatitis B dikenali sebagai sebab yang membawa kepada penyakit hati kronik seperti sirosis, kegagalan hati, dan kanser hati apabila merebak dari cecair orang yang dijangkiti seperti darah atau air mani kepada orang lain walaupun dalam jumlah mikroskopik.

 Tambahan pula,
terdapat pelbagai cara penyakit hepatitis B boleh tersebar,
 termasuk:

Daripada ibu yang dijangkiti kepada bayi

Seks dengan orang yang dijangkiti atau tanpa perlindungan

Perkongsian peralatan yang tercemar dengan darah orang yang dijangkiti

Berkongsi barangan peribadi dengan pesakit seperti berus gigi, tuala

Hidup dalam kawalan jangkitan yang lemah

Doktor biasanya mungkin mencadangkan anda mengambil ujian pengesahan untuk memeriksa beberapa antibodi khas atau antigen hepatitis B yang terdapat di dalam badan anda atau tidak.

Untuk mencegah hepatitis B, anda perlu mengambil vaksin.
 Sekiranya anda mempunyai hepatitis akut, tiada ubat yang tersedia, anda ditanganinya melalui penjagaan sokongan.

Tetapi jika anda mempunyai keadaan kronik, doktor mungkin mencadangkan pemantauan atau penggunaan ubat secara tetap.

Penyakit hepatitis C

Tidak seperti hepatitis B atau A, orang dengan jenis C mungkin ada atau tiada gejala hepatitis.

Keadaan kesihatan ini berlangsung dari beberapa minggu ke jangkitan jangka panjang yang serius dan ia adalah sebab kanser hati dan pemindahan hati.

Hepatitis C disebarkan dari darah seseorang yang dijangkiti ke badan seseorang yang tidak dijangkiti.

Anda juga boleh mendapat hepatitis C
 jika anda berkongsi peralatan dengan orang yang dijangkiti atau hidup dalam kawalan jangkitan yang lemah.

 Untuk diagnosis keadaan ini, doktor anda mungkin mencadangkan ujian pengesahan untuk melihat jumlah hepatitis C RNA (cebisan bahagian virus berkenaan) dalam darah anda.

Walau bagaimanapun, mereka yang mempunyai hepatitis C tidak boleh divaksin kerana tidak ada vaksin untuk hepatitis C.

Untuk merawat hepatitis C, berdasarkan genotip virus anda, doktor anda menetapkan ubat-ubatan untuk membantu membersihkan virus hepatitis C dari sistem anda.

Lebih-lebih lagi, seseorang itu mungkin mempunyai kedua-dua hepatitis B dan C pada masa yang sama. Dalam sesetengah kes, hepatitis C boleh sembuh sepenuhnya.

Apa pun gejala hepatitis yang anda perasan atau
anda fikir anda mempunyai hepatitis B dan C,
 berbincang dengan doktor secepat mungkin.

Berikan juga perhatian kepada gaya hidup sihat anda untuk melindungi hati anda daripada kerosakan tambahan seperti menghindari alkohol, memakan makanan yang sihat, menggunakan kondom semasa melakukan hubungan seks dan menjalani kehidupan yang sihat.


Ini 3 Sebab PENTING Mengapa Anda Perlu Menggeliat Selepas Bangun Tidur

Pernahkah anda menggeliat selepas bangun daripada tidur yang panjang? Jika ya, sudah pasti anda akan berasa puas atau segar setiap kali melakukannya. Sebenarnya, terdapat beberapa penjelasan saintifik yang menyebabkan manusia berasa puas atau segar selepas menggeliat. Ikuti artikel ini untuk mengetahui manfaat menggeliat selepas bangun tidur.

Apakah manfaat menggeliat selepas bangun tidur?

Menurut sains, tubuh badan kita akan mengalami perubahan dari fasa tidur ke fasa terjaga. Perubahan ini boleh mendatangkan ketidakselesaan dan kejutan kepada tubuh badan kita.

Perbuatan menggeliat selepas bangun tidur sebenarnya adalah tindakan spontan yang berlaku bagi mempersiapkan tubuh badan kita untuk mula berkerja.

Di sebalik itu, terdapat beberapa kebaikan lain yang juga boleh diperolehi melalui perbuatan menggeliat selepas bangun tidur, antaranya:

Menggeliat boleh #1. Melegakan ketegangan sendi dan otot

Menurut kajian, apabila tubuh badan manusia sudah tidak bergerak dalam tempoh yang lama kerana sedang tidur, sendi dan otot akan kehilangan cecair sinova lalu menyebabkan tubuh badan anda menjadi lesu dan tidak bermaya. Oleh itu,
setiap kali selepas bangun tidur,
 lakukan perbuatan ini untuk
melegakan ketegangan sendi dan otot.

#2. Mengaktifkan cecair sinova

Ekoran itu, perbuatan menggeliat sebenarnya sangat membantu untuk mengaktifkan kembali cecair sinova dalam tubuh badan agar ia kembali memenuhi ruang antara sendi dan otot. Ini bertujuan untuk melancarkan semula pergerakan sekaligus mengurangkan geseran yang boleh berlaku pada bahagian-bahagian ligamen tersebut jika kekurangan cecair ini.

Menggeliat selepas bangun tidur #3. Menghilangkan stres

Selain itu juga, perbuatan menggeliat sebenarnya mampu untuk meredakan emosi anda. Ketika pagi, sudah tentu emosi kita berada dalam tahap yang tidak stabil. Oleh itu, menggeliat merupakan perbuatan yang paling penting untuk dilakukan selepas bangun dari tidur. Dalam pada itu lagi, anda juga boleh melakukan perbuatan ini ketika anda sedang dibelanggu masalah atau ketika sedang marah bagi melegakan ketegangan yang berlaku pada sendi dan otot.

Bila menggeliat selepas bangun tidur, ingat perkara ini!

Bagi memulakan hari dengan cara yang paling berkesan, lakukan perbuatan menggeliat ini sepuasnya pada pagi hari setiap kali selepas bangun tidur. Namun anda diingatkan untuk tidak berlebihan dalam melakukannya kerana bimbang akan mendatangkan mudarat yang lain seperti salah urat leher. Sebaiknya, lakukan ini secara semulajadi dan jadikannya ia sebagai satu rutin pagi anda.


Panduan untuk Bakal Bapa

Berita kehamilan bukan sahaja menggembirakan si isteri, bahkan juga sang suami. Akan tetapi, harus diingat bahawa tanggungjawab baharu perlu dipikul dengan kelahiran si manja nanti. Jadi, adakah anda sudah bersedia untuk bergelar bapa? Persiapkan diri anda untuk menghadapi cabaran bergelar bapa.

1. Belajar bersama

Ramai bapa yang menganggap tugas menjaga bayi diuruskan sepenuhnya oleh si ibu. Salah tanggapan anda itu! Peranan bapa sama pentingnya dengan peranan ibu dalam menjaga bayi. Sepatutnya, sejak ibu hamil lagi, si bapa sudah mula menjalankan tugas sebagai bapa seperti menemani isteri untuk pemeriksaan di klinik, menyertai kelas pranatal dan keibubapaan bersama isteri, serta membantu isteri menyiapkan bilik bayi. Jika bayi telah lahir pula, sertai isteri anda semasa memandikan bayi atau menukarkan lampin kerana dari situlah anda akan belajar banyak perkara tentang penjagaan anak.

2. Berbincang

Berbincang tentang bantuan yang boleh anda berikan semasa isteri bersalin dan perkara yang anda berdua perlu lakukan semasa pertama kali menyambut bayi di rumah. Kongsikan kepada isteri anda tentang cara penjagaan anak yang anda mahukan.

3. Bersedia dari segi kewangan

Kos kelahiran, penjagaan kesihatan anak, penukaran lampin, pakaian dan nurseri si manja akan sedikit sebanyak merisaukan anda. Lakukan perancangan kewangan dari awal dan senaraikan perkara yang perlu anda utamakan.

4. Seimbangkan kerja pejabat dan rumah

Bayi baru lahir memerlukan penjagaan yang berterusan. Dari aspek memandikan bayi, menukar lampin dan menenangkan bayi yang menangis, anda juga perlu membantu isteri melakukan tugas-tugas harian di rumah di samping menyelesaikan kerja-kerja di pejabat. Jadi, uruskan masa anda betul-betul dan berbincang dengan isteri tentang peranan anda berdua dalam penjagaan bayi. Mungkin pembahagian tugas boleh membantu anda berdua menguruskan si manja. Namun, pastikan anda meletakkan keutamaan pada keluarga anda.


Ketumbit Mata Gara-gara Mengintai?

Ketumbit dalam bahasa perubatan dikenali sebagai hordeolum atau stye
.
 Gangguan mata yang seringkali dikatakan disebabkan hobi mengintip orang ini

sebenarnya adalah kelenjar mata yang membengkak akibat jangkitan bakteria
Staphylococcus aureus
. Kesannya, timbul benjolan pada kelopak mata. Walaupun tidak berbahaya, ketumbit boleh mengganggu aktiviti harian anda kerana rasa tidak selesa, selain menjejaskan penampilan anda.

Jenis-jenis ketumbit

Terdapat 3 kelenjar kelopak mata yang sering dijangkiti, iaitu kelenjar Zeis, Moll, dan Meibom.

Berdasarkan kelenjar yang berjangkit, ketumbit mata boleh dibahagikan kepada dua jenis, iaitu hordeolum interna dan hordeolum eksterna. Pada hordeolum interna, yang dijangkiti adalah kelenjar Meibom, sedangkan jangkitan pada kelenjar Zeis atau Moll akan menyebabkan hordeolum eksterna.

Hordeolum eksterna akan muncul pada pangkal bulu mata karena lokasi kelenjar Zeis dan Moll berada pada pangkal bulu mata, sama ada pada kelopak mata atas atau bawah. Sedangkan hordeolum interna biasanya akan muncul pada kelopak mata atas. Selain itu, pada hordeolum eksterna biasanya benjolan akan mengarah ke sisi luar, sedangkan hordeolum interna benjolan mengarah ke sisi dalam sehingga kelopak mata perlu dibuka untuk dapat melihat benjolan dengan lebih jelas.

Tanda dan gejala ketumbit

Jangkiran pada kelenjar kelopak mata ini akan menyebabkan timbulnya benjolan kecil sama ada pada kelopak mata atas atau bawah. Benjolan ini biasanya akan terasa sakit, berwarna merah, dan terasa panas. Jika dibiarkan terlalu lama benjolan ini boleh mengeluarkan nanah.

Kadangkala benjolan yang cukup besar dapat mengganggu penglihatan mata. Selain muncul benjolan, mata Anda akan terasa kering seperti berpasir, yang menyebabkan gatal.

Biasanya mereka yang pernah mengalami masalah jangkitan lain pada mata atau yang mempunyai diabetes jenis 2 atau penyakit kulit seperti dermatitis lebih berisiko tinggi mengalami ketumbit.

Meskipun hordeolum tidak berbahaya, namun jika tidak dirawat, ia boleh menyebabkan jangkitan yang meluas pada kelopak mata, disebut sebagai selulitis periorbital.

Bagaimana cara merawat ketumbit?

Ketumbit merupakan penyakit yang boleh sembuh sendiri dalam masa 1-2 minggu, namun proses penyembuhan boleh diercepat dengan beberapa cara sederhana di rumah.

Ini termasuklah dengan mengenakkan kompres hangat pada mata anda sebanyak 4 kali sehari, dalam 10 minit setiap kali.

Jika cara ini masih belum menunjukkan hasil, anda boleh menemui doktor untuk mendapatkan antibiotik yang dapat membantu mempercepatkan penyembuhan jangkitan. Jika benjolan cukup besar dan nanahnya cukup banyak, doktor mungkin menyarankan anda menjalani pembedahan kecil tanpa jahitan di mana benjolan akan dibuka dan isi nanah dikeluarkan melalui sebuah pembedahan kecil tanpa jahitan.

Yang penting, jangan cuba untuk memicit atau memecahkan benjolan untuk mengeluarkan nanah. Tindakan ini bahkan boleh menyebabkan jangkitan semakin merebak sehingga seluruh kelopak mata.

Chalazion, penyebab ketumbit bukan kerana bakteri

Ketumbit mata juga tidak semestinya berlaku disebabkan jangkitan bakteri. Dalam keadaan tertentu, ketumbit mata boleh berlaku disebabkan oleh adanya penyumbatan pada kelenjar kelopak mata tanpa adanya jangkitan bakteri. Penyumbatan tersebut menyebabkan isi kelenjar terkumpul dan menggalakkan terjadinya keradangan pada kelopak mata yang akhirnya menyebabkan benjolan yang mirip dengan hordeolum. Benjolan yang tidak terasa sakit ini disebut sebagai chalazion.